عبدالرحمن زەنگەنە : حەمایل خان ی دایکی مەسعود بارزانی ، خوالێخۆش بوو ئیدریس بارزانی ژەهرخوارد کرد و پاشان پرسەی گەورەشی بۆدانا . – WTARIKURD\nعبدالرحمن زەنگەنە : حەمایل خان ی دایکی مەسعود بارزانی ، خوالێخۆش بوو ئیدریس بارزانی ژەهرخوارد کرد و پاشان پرسەی گەورەشی بۆدانا .\nکەسێک بەناوی عەبدولرەحمان زەنگەنە لە تۆڕی کۆمەڵایەتی فەیسبووک ، کەوتۆتە نوسینەوەی مێژووی پارتی و کۆمەڵێک بەسەرهاتی نامۆ و نەبیستراو دەگێڕێتەوە دەربارەی ماڵباتی بارزانی . بەپێی گێرانەوەی بەسەرهاتەکان بێت لەشوێنێکی زۆر حەساسی پارتی کاریی کردەوەو پلەو پایەیەکی باشیشی هەبووە . هەروەها چەند وێنەیەکی ماڵباتی بارزانی داناوە ، دەکڕێت لای زۆربەمان نامۆ بن . ئێمە تەنها بەشی سێیەمی وتارێکیمان کۆپی کردووەو وەک خۆی دامان ناوە .\nئەمەی خوارەوە تەواوی زنجیرەی سێیەمە لەو وتارانەی لەسەربەشی خۆی لەتۆڕی کۆمەڵایەتی فەیسبووک دایناوە .. فەیسبووکی نوسەر\nڕاستييەکان لەسەر زاری خۆيانەوە دەدوێن . . . ( زنجيرەی سێيەم )\nهەڵەيەکی سەلمێندراو لە ناو ئێمەی سۆرانيدا , وا باوە و ئەو دەنگۆيەی هەيە ، کە گوايە ئەوانەی بەرزانی بن ، وەک تکريتييەکانی سەردەمی سەدامی گۆڕبەگۆڕ ، هايلايڤ دەژين و خاوەن دەسەڵاتن و ئەوانەن کە وڵات بەڕێوە دەبەن . نەخێر ئەوە بۆچونێکی هەڵە و نابەجێ و بێ بنەما و دورە لە ڕاستييەکانەوە .\nهەر وەک شەهيدی هەميشە زيندو کاک فەلەکەين کاکەيی بۆی گێڕامەوە ، تاقمێکی بارزانيی سودمەندیی ڕەوشت نزم ، لە ئاستی کۆمەڵايەتيدا بە هەمو مانايەک ، لە دەوری بنەماڵەکەی سەر بە حەمايلی زێباريی دوا ژنی مەلا مستەفا کۆبونەتەوە . هەميشە چەک بە دەست و دڕندە و پياوکوژ و خاوەن نواندنی زەبروزەنگ بوون ، پارە و هەمو شتێکيان قۆرخ کردووە و هيچ کەسێک لەو بەرزانييانەی ديکە ناتوانن لە ڕکێفيان دەرچن ! بۆ بەڵگە – هێند بەسە کە تەنانەت مەلا مستەفاش نەيدەوێرا لە قسەی حەمايلی دايکی مەسعود دەرچێ . ئیدريسی براگەورەی مەسعود کە لە ژنی دووەمی مەلا مستەفا بوو ، وێڕای ئەوەی لە هەمو ڕويەکەوە لە مەسعود بە توانا و لێهاتوتر بوو ، لە پێناو ئەوەی مەسعودی کۆڕی خۆی جێی مەلا مستەفا بگرێتەوە ، ئيدريسی دەرمانخوارد و ژەهراوی کرد و کوشتی ، پاشان وای بڵاو کردەوە کە لەژێر کاريگەريی غاز لە گەرماوەکەی ماڵدا گيانی لە دەست داوە ، تەنانەت تەعزێيەکی زۆر گەورەشی بۆی بەڕێوە برد !.\nهەر لە هەمان بواردا کچە دۆستێکی ڕۆشنبيری زۆر بەڕێزیی خۆشەويست و هاوبيرم هەيە ، کە دەرچوی بەشی ئادابی زانکۆی هەولێرە ، ئەويش دەستەخوشکێکی بەرزانيی لە قوتابيانی زانکۆ هەبوو ، هێندە يەکدييان خۆش دەويست و لە يەکدييەوە نزيک بون ، بەسەرهاتی خۆی و بنەماڵەکەی لە کەرەچی تەهران ، لە سەر زاری ئەو کيژە بەرزانييە وەک خۆی بۆم گێڕايەوە و، وتی : کە لە کەرەج بووین هەر هەفتەی نۆرەی ماڵێک بوو ، يەکێک لە کچەکانی خۆيان وەک خزمەتکار بنێرنە ماڵی بارزانی و شەو و ڕۆژ لایان بمێنێتەوە ، بەڵام دوای ئەوەی چەند کچێک سوکایەتی و ….؟….. ، …….؟ …….؟……. باوکم ڕازی نەبوو خوشکەکانم بنێرێ کە لە من گەورەتر بون ، هەر هەمان ڕۆژ پیاوێک هات و وتی : سەرۆک دەڵێ یان دەبێ خانووەکە چۆڵ بکەن و یان بار بکەن ، یان کچە ماکەرەکانیم بۆ بنێێرێتە خزمت ماڵەوە ! باوکم هەمان ڕۆژ و بۆ شەوەکەی لۆرييەکی بە کرێ گرت و بە دزييەوە ماڵمان بۆ سنوری خۆڕاسان گواستەوە و بارمان کرد ، باوکم جامانەی سورەکەی لێ فڕێ دا و سوێندی خوارد کە هەتا هەتايە لە سەری نەنێتەوە . لە خوراسان بۆ ئەوەی ئاشکرا نەبین و نەناسرێینەوە ، لە کوچە و کۆڵانان و لەناو خەڵکاندا ، هەموومان ناوی جیاوازمان لەخۆمان نابو .\nبەڵی زۆر بە کورتی ئەوە بەسەرهاتی ماڵە بەرزانييەک بو . لە هەمان کاتدا لەم شارەی ستۆکهۆڵمی سويد ، ماڵە بەرزانيی ئەوتۆ دەناسم ، کە شوفیری تاکسی و لەبەر ئەوەی لەژێر ڕکێفی بنەماڵەکەی مەسعوددا نييە ، لە سويد کرێچی و لە کوردستانيش نە خانوبرە نە خاوونی يەک مەتر زەوييە . بنەماڵەیەک بەو شێوە خیانەت و ڕەفتار لە تیرە بەرزانييە جامانە سورەکانی هاوڕەگەزی خۆی بکات ، دەبێ ڕەفتاريان لەگەڵ کچ و خێزانی ئەندام و کادیرە پێشکەوتووە سۆرانييەکانی حيزبەکەی چۆن و حاڵيان بە دەستييانەوە چۆن بێت ؟ خيانەت هەر خيانەتە چی لە کەسێک يان لە ميللەتێک بکرێ ، ئەوان وا ڕاهاتون و دەمێکە خويان پێوەی گرتووە و بە لايانەوە ئاساييە ، ئیمەين دەبەنگانە هەڵسوکەوت و سەرلێشێوانە ڕەفتار دەکەين و لێيان تێناگەين و تانە و گلە و گازەندەی بێمانايان لێ دەدەين ؟.\nوێنەکان – لەبەشی نوسەر وەرگیردراوەو ، هەروەها خاڵەکانی ناوەندی بابەتەکە لەجێی هەندێک وشەی لابراو دامان ناوە .\nئەنوەر قادر ڕەشید : دەریا پەیامی خۆی بە ( ئالان کوردی ) ـەکەمانا رەوانە کرد .\nبورهان شێخ ڕەئوف : داعش چۆن بووه زه‌نگینترین هێزی تیرۆریست ؟


ئوردن هاوکاری له‌شکری عێراق ده‌کات له شه‌ڕی دژی داعشدا\nوه‌زیری به‌رگری عێراق ده‌ڵێت له چه‌ند هه‌فته‌ی داهاتوو ئوردن له چوارچێوه‌ی هه‌وڵی نێوده‌وڵه‌تی له دژی داعش ده‌ستده‌کات به مه‌شق و ڕاهێنانی سه‌ربازانی عێراقی.\nخالید ئه‌لعوبێدی پاش کۆبوونه‌وه‌ی له‌گه‌ڵ شای ئوردن له عه‌ممان ئه‌مه‌ی بۆ ئاژانسی ده‌نگ‌وباسی ڕۆیته‌رز ڕاگه‌یاند و گوتی له‌گه‌ڵ ئه‌وه‌ش ئوردن عه‌مباری چه‌ک و ته‌قه‌مه‌نیـیه‌کانی خۆی بۆ له‌شکری عێراق ده‌کاته‌وه.\nجێی ئاماژه‌یه شا عه‌بدوڵڵای ئوردن ڕۆژی یه‌کشه‌ممه‌ی ڕابردوو گوتی پـێویسته پشـتگیری هه‌موو خێڵه عێراقیـیه‌کانی عێراق و سوریا بکرێن که له لایه‌ن داعشه‌وه هه‌ڕه‌شه‌یان لێده‌کرێت.\nچاودێران ده‌ڵێن کۆنترۆڵکردنی ناوچه‌یه‌کی فراوانی پارێزگای ئه‌نبار له لایه‌ن داعشه‌وه مه‌ترسیـیه‌کی گه‌وره‌ی ئاسایشی بۆ سه‌ر ئوردن دروسـتده‌کات. هه‌روه‌ها خێڵه‌کانی له‌و ناوچه‌یه شه‌ڕی داعش ده‌که‌ن له مێژه‌وه په‌یوه‌ندیـیه‌کی باشیان له‌گه‌ڵ ئوردندا هه‌یه.\nله لایه‌کی دیکه‌وه سه‌رچاوه‌یه‌کی دیپـلۆماسی ڕۆژئاوایی به ڕۆیته‌رزی گوتوه ئوردن بنکه‌یه‌کی ئاسمانی خۆی خستووه‌ته به‌ر ده‌سـتی ئه‌مه‌ریکا تاوه‌کو له‌وێوه فڕۆکه‌کانی هه‌ستن بۆ بۆردومانکردنی شوێنه‌کانی داعش له سوریا.


کوردیپێدیا - نێچیرڤان بارزانی: سەرکەوتنی راپەڕین بەرهەمی تەبایی بوو\n📝 نێچیرڤان بارزانی: سەرکەوتنی راپەڕین بەرهەمی تەبایی بوو | پۆل: بەڵگەنامەکان | زمانی بابەت: 🏳 کوردیی ناوەڕاست\nنێچیرڤان بارزانی: سەرکەوتنی راپەڕین بەرهەمی تەبایی بوو\nجەماوەری سەربەرز و خۆڕاگری کوردستان\nبە بۆنەی بیست و نۆيەمین ساڵیادی راپەڕینە شکۆدارەکەی ئازاری 1991وە، گەرمترین پیرۆزبایی لە خانەوادەی سەربەرزی شەهیدان و پێشمەرگە قارەمانەکان و سەرجەم کوردستانييان لە ناوخۆ و دەرەوەی کوردستان دەکەم.\nڕاپەڕین کە یەکێکە لە سەروەرییە مەزنەکانی مێژووی گەلەکەمان، دەربڕی باوەڕ و خواستی گەلی کوردستان بۆ ژیانێکی ئازاد و سەرفرازانە و ڕەتکردنەوەی ستەم و زۆرداری بوو، ترۆپکی خەبات و قوربانیدانی هێزی پێشمەرگە و ڕۆڵەکانی گەل و یەکێتی و یەکڕیزیی لایەنە سیاسییەکان و پێکهاتەکان و سەرجەم خەڵکی کوردستان بوو، پاراستنی دەستکەوتەکانیشی، ئەرک و بەرپرسیاريەتیی هەموو لایەن و پێکهاتە و هەموو تاکێکی کوردستانە و وەفادارییانە بۆ گیانی پاکی شەهیدە قارەمانەکانمان و هەموو قوربانیيانی ڕێگای ڕزگاریمان.\nگیانی خۆڕاگری و بەرەنگاریی دلێرانەتان سەرباری ئه و لێبوردەییەی لە ڕاپەڕیندا نواندتان، زادەی هەمان ئەو کولتوورە مرۆڤدۆستانەیە کە ئیلهامبەخش و نەخشەڕێی سەرجەم بەرخودان و شۆڕشەکانی کوردستان بووە بە ڕاپەڕینیشەوە. خەباتی ئێوە، هەمیشە هەڵگری باوەڕ و نەریت و بەها و جیهانبینییەکی بەرز بووە کە شایانی ئەوەن نەوە بە نەوەی ئەم گەلە، شانازییان پێوە بکەن. ئەوە ڕاپەڕین و خواستی ئێوە بوو کە سەلماندی مەحاڵە هیچ زەبر و زەنگ و سەرکوتکارییەک بتوانێ شکۆ و خواستی گەلی کوردستان بۆ ژیانێکی سەرفرازانە و ئامانجە نیشتمانیيەکانی، بشکێنێ.\nڕاپەڕین بەڵگەی زیندووی ئەو ڕاستیەیە کە یەکڕیزی و تەبایيی نێوان لایەن و پێکهاتەکانی کوردستان و ئاشتەوایيی ناوخۆ، هەمیشە گەلەکەمانی بەرەو سەرکەوتن و سەرفرازیی زیاتر بردووە، بۆیە بۆ بەدیهێنانی سەرجەم ئامانجە نیشتیمانیيەکان و مسۆگەرکردنی ژیانیکی شایستە بە خەبات و قوربانیيەکانی گەلەکەمان و ئایندەیەکی گەشتر بۆ نەوەکانمان، دەبێ هەوڵی هەموو لایەن و پێکهاتە و هەر تاکێکی کوردستان، لە خزمەتی پتەوکردنی زياتری گیانی تەبایی و بنەماکانی پێکەوەژیان و لێبوردەیی و ئاشتیخوازیدا بێت.\nبا یادی ڕاپەڕین وزە و ئیرادەی زیاترمان بۆ یەکڕیزی و تەبایی و خزمەتکردن بە گەل و وڵات پێ ببەخشێت.\nبەرز و شکۆدار بێت ساڵیادی ڕاپەڕینی مەزنی ئازاری 1991.\nدروود بۆ گیانی پاکی شەهیدانی ڕاپەڕین و سەرجەم شەهیدانی کوردستان.\n1. 👁 04-03-2020\n➕ ئەم بابەتە لەلایەن: (بەناز جۆڵا)ەوە لە: Mar 4 2020 7:12PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Mar 4 2020 8:05PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Mar 4 2020 7:12PM باشترکراوە\n👁 ئەم بابەتە 699 جار بینراوە


زاناکان ڕوباری بەستەڵەکی سوەیتس لە کیشوەری جەمسەری باشوور دەدۆزنەوە\nی مانگی یه‌ک ١٠, ٢٠٢٢\nتیمێکی زاناکان بە پاپۆڕ گەشتێکیان دەستپێکردوە بۆ جێگایەک گەیشتن پێی سەختە، تابتوانن زانیاری لەسەر توانا و خێرایی بەرزبوونەوەی ئاستی دەریا بەهۆی گەرمبوونی کەش و هەواوە بزانن، کە دەبێتە هۆی توانەوەی بەستەڵەکی کیشوەری جەمسەری باشوور.\nڕۆژی 5 شەمەی رابردوو 32 زانا دەستیان بە ئەرکێک کرد، 2مانگ زیاتری پێدەچێت لە سەر پاپۆڕێکی توێژینەوەی ئەمریکا بۆ کۆکردنەوەی زانیاری لەسەر ناوچەکەی گەورە ڕوباری بەستەڵەکی سوەیتسی تێدا دەتوێتەوە و دەڕژێتە ناو دەریای ئەمۆنسن.\nڕوەبارەکەی بەستەڵەک کە پانتایەکەی بەهێندەی ولایەتی فلۆریدا لە ئەمریکا دەبێت، بە گەورەترین دادەنرێت. ئەگەر هەمووی لە سەدان ساڵی داهاتوودا بتوێتەوە، ئەوا ئاستی ئاوی دەریای جیهان 65 سم بەرزدەبێتەوە.\nبەهۆی گرنگیەوە، وڵاتەیەکگرتوەکان و بریتانیا ئەرکێکی هاوبەشیان دەستپێکردوە بە تێچوونی 50 ملیۆن دۆلار بۆ توێژینەوە لەسەر ڕوباری سوەیتس کە دەکەوێتە بەشی نیوەی ڕۆژئاوای کیشوەری جەمسەری باشوور، لە ڕۆژهەڵاتی دورگە بڵاووەکانی ئەنتاراکتیکا، ئەو ناوچەیەی زاناکان نیگەرانیان دەربارەی هەیە.\nئانا واڵین زانای ئۆقیانووسەکان لە زانکۆی گۆتنبیرگ لە سوید ڕۆژی 4 شەممە لە چاوپێکەوتنێکدا لەسەر پاپۆڕی Nathaniel B. Palmer بەر لەوەی بەچەند کاتژمێرێک بەندەری چیلی بەچێ‌بهێڵێت ووتی سوەیتس هۆکاری سەرەکیە، دەتوانم بڵیم دڵنیانەبوونێکی گەورەمان هەیە لە پێشبینی بۆ ئاستی ئاوی دەریا لە داهاتوودا، چوونکە ناوچەیەکی دوردەستە و گەیشتن پێی سەختە، ڕوبارەکە بەجۆرێک دروست بوە نائارامە بەم هۆیەشەوە ئێمە دەربارەی ئەمە نیگەرانین.\nتێد سکامبۆس زانای بەستەڵەک لە زانکۆی کۆلۆرادۆ، لە بنکەی ماکمۆردۆ مانگی رابردوو ووتی سوەیتس نزیکەی 50 ملیار تەن بەستەڵەک ساڵانە دەخاتە دەریاوە. دامەزراوەی ڕوپێوی بریتانیا لە ئەنتراکتیکا دەڵێت ئەو ڕوبارە بەستەڵەکە بەرپرسە لە 4٪ی بەرزبوونەوەی ئاستی ئاوی دەریاکانی جیهان، دۆخی دەبێتە هۆی توانەوەی زیاتری بەستەڵەکی لە خێرابوندایە.\nزانای بەستەڵەک لە زانکۆی ئۆریگن ئیرین پتیت ووتی "پێدەچێت سوەیتس بە 3 هۆکار بتوێتەوە:\nیەکەم - ئاوی دەریا لە ژێرەوە دەیتوێنێتەوە\nدووهەم- بەشی بەستەڵکەکەی بە خاکی ڕوبارەکەوە گیرە، لێدەبێتەوە، بۆیە لەوانیە بەشێکی زۆری بچێتە دەریاوە و دواتر بتوێتەوە.\nسێهەم- بەشی پێشەوەی بەستەڵەکە لەسەر دەریا کەلێنی زۆری تێدەکەوێت.\nپتیت ووتیشی مەترسیم هەیە پرسەکە لەوە خراپتر بێت، هەندێک کەلێن بەدرێژایی 10 کیلۆمەتر لە یەک ساڵدا ڕوویداوە.\nپێشتر کەس نەگەشتۆتە ناوچەی ڕژانی بەستەلەکە بۆ ناو دەریا لە ژێر ئاودا. لە ساڵی 2019 واڵین لە تیمێکدا بەشداربوو ناوچەکەی دۆزیەوە لە پاپۆڕێکەوە ژێردەریایی‌یەکی ڕۆبۆتی لە ئاودا بەکارهێناوە، بەڵام لە ژێر بەستەڵەکەوە ئەوکاتە نەیتوانیوە بگاتە کەنارەکە.\nدواتر تیمی واڵین 2 ژێردەریایی ڕۆبۆتی بەکارهیناوە، یەکێکیان گەورە و تایبەتە بەناوی Ran ئەوەی پێشتر لەساڵی 2019 بەکاریهێناوە، هەروەها ژێردەریایی‌یەک بێ سەرنشین بەناوی (بۆتی مکبۆت فەیس) دەتوانێت دورتر بڕواتە ژێر بەستەلەکی سوەیتس بۆ کۆکردنەوەی زانیاری.\nزاناکان لە ڕێگای ژێردەریایەکانەوە دەتوانن پێوانەی پلەی گەرمای ئاو و بنی دەریا و ئەستوریی بەستەڵەکەکە بکەن. هەروەرها تەماشای کەلێنەکان بکەن و چۆن دروست دەبێت و هۆکار چیە گەورە دەبێت.\nواڵین ووتی "پێدەچێت سوەیتس چیاواز بێت لە بەستەڵەکەکانی کە، تاڕادەیەک دەرەکەوێت وەک تێکەڵەیەک وایە لە کۆمەڵیک شاخی بەستەڵەک و لە ژێر فشاردا پێکەوە لکاون، بۆیە تادێت و بەڕوونی دەرەکەوێت یەک پارچەی پتەو نین لە بەستەڵەک وەک بەستەلەکەکانی دیکە تووندوتۆڵ نیە، زیاتر زبرە."\nئامێری سۆلارسکان شێرپەنجەی پێست دەستنیشان دەکات\nتوێژینەوە: هۆکاری شێرپەنجەی پێستی بەناوبانگی ئوسترالیا تیشکی سەرو وەنەوشەیی خۆرە\nلە چلهەمین ساڵیادی هەڵمەتی خۆپاراستن لە شێرپەنجەی بەناوبانگی پێست، توێژینەوەکان دەردەخات ژمارەیەکی زۆری کەنجانی ئوسترالیا خۆپارێزی لە تیشکی خۆر بەکارناهێنن.\nلە ئوسترالیا بەرزترین ڕێژەی تووشبوون بەشێرپەنجەی پێست لە جیهاندا هەیە. هەڵمەتی هوشیارکردنەوەی نوێ بە بڕی ملێۆنەها دۆلار بەهیوایە دوبارە ئەو ڕیکلامەی لە سەرەتای ساڵانی هەشتاکدان بە ناوی Slip Slop Slap کراوە دوبارە دەستپێبکاتەوە.\nدەنگی باڵندەی نەورەس لە ڕیکلامەکەدا بۆ خۆپاراستن لە تیشکی خۆر لەڕێگای کراسێک و کڵاوێکەوە، پەیامێکی بەردەوامی فێرکردن و هوشیارکردنەوەی بە نەوە یەک لە دوای یەکەکاندا لە ماوەی 40 ساڵ دوای بڵاوکردنەوەی داوە.\nبەڵام حکومەت لەو باوەڕەدایە ڕێژەی شێرپەنجەی پێست بێئەندازە بەرزە. نەخۆشیەکە نزیکەی 1300 کەس لە ئۆسترالیا ساڵانە دەکوژێت. توێژینەوەکان دەردەخات زیاتر لە 1/4ی ئوسترالیەکان هیچ پارێزگریەک لە تەیشکی خۆر سەرو وەنەوشەیی بەکار ناهێنن.\nهێزەر ووکەر لە دامەزراوەی خێرخوازی Cancer Council دەڵێت "پێویستە بە بیری نەوجەوانان بهێنریتەوە خۆر مەترسی هەیە".\nهەروەها واڵکەر دەڵێت "زۆر ئەرک هەیە دەبێت جێبەجێ بکرێت، بەتایبەتی لە قۆناغی خوێندنی ناوەندی و ئامادەیی گەنجان، بەڵام جێی خۆشحاڵەیە گەورە تەمەنەکان پارێزگاری بەڕێژەیەکی زیاتر بەکاردێنن، دەشبێت بەردەوام ئەم مەترسیەیان وەبیربهێنرێتەوە بەتایبەتی پیاوان، لە ئوسترالیا ڕێژەی مردنی پیاوان بەهۆی شێرپەنجەی پێستەوە 2 ئەوەندەیە، ئەمەش جیاوازییەکی گەورەیە."\nلە ئیستادا ئوسترالیا یەکەم هەڵمەتی نیشتمانی دژ بە شێرپەنجەی پێست لەوەتای 10 ساڵی ڕابردوو دەستپێدەکات. هانی ئوسترالیەکان دەدات لە سێبەردا بن و چاویلکەی پاراستن لە خۆر بەکاربێنن.\nبەرێوبەرایەتی تەندروستی ووتی شێرپەنجەی پێست زۆرترین جۆری شێرپەنجەیە لە ئوسترالیا بڵاوە، دەکرێت بەتەواوەتی خۆتی لی بپارێزیت.\nسنوقی جیهانی بۆ توێژینەوەی شێرپەنجە دەڵێت ئوسترالیا بەرزترین ڕێژەی تووشبوونی شێرپەنجەی پێستی لە جیهاندا هەیە، دوای ئەو نیوزیلەندا و نەرویج و دانیمارک. ئامارەکانی حکومەت پێشبینی دەکات لە ئەمساڵدا 16 هەزار تووشبوونی شێرپەنجەی پێست دەستنیشان بکرێت.\nئەنجومەنی شێرپەنجەی ئوسترالیا 3 جۆر شێرپەنجەی پێستی دەستنیشان کردوە: شێرپەنجەی خانە بنەڕەتیەکان، شێرپەنجەی خانە وشکەکانی پێست و شێرپەنجەی پێست.\nسەرۆک بایدن بۆ 2 هەفتە دەستپێکردنی بەکارهێنانی هێڵی پەیوەندی 5G دوا دەخات\nسەرۆکی وڵاتیەکگرتوەکانی ئەمریکا جۆ بایدن ڕایگەیاند ڕێکەوتنێک لە نێوان کۆمپانیاکانی پەیوەندی بێتەل و دامەزراوە ڕێکخراوەکانی ئەمریکا بۆ ڕێگەدان بە بڵاوکردنەوەی تەکنەلۆجیای 5G بێتەل لە چەند هەفتەیەکدا کراوە.\nکۆمپانیای ئەتی ئێن تی و ڤڕایەزن ووتیان ئەوان کەوتنەکاری تەکنەلۆجیا نوێکە بۆ 2 هەفتە دوادەخەن دوای داوای وەزیری هاتووچۆ پیت بووتیجێج، کە ئاماژەی بە مەترسی پیشەسازی فڕۆکەوانیدا لە بڵاوکردنەوەی تەکنەلۆجیاکەی لەوانیە کاریگەری لەسەر سیستەمی هەستیاری فڕۆکە هەبێت و هەزاران گەشتی ڕۆژانە دوابخات.\nڕاگەیاندنی گەورە کۆمپانیاکانی پەیوەندی تەل و بێتەڵ ڕۆژێک دوای دوپاتکردنەوەیان بوو ئەوان خزمەتگوزاریەکە دوادەخەن. بەڵام ڕەزامەندیان لەسەر داوخستن دوای فشاری کۆشکی سپی و کۆمەڵەی فڕۆکەوانی هات و مەترسیەکانی بەریوبەرایەتی فڕینی فیدراڵی وڵاتیەکگرتوەکان هەیەتی.\nسەرۆک بایدن لە بڵاوکراوەیەکدا ووتی "ڕێکەوتنەکە دڵنیابوون دەدات پشێوی لە کارەکانی فڕیندا لە 2 هەفتەی داهاتوودا ڕونەدات و لەسەر ڕێگای راست بین دور لە پشێوی چالاکیەکانی فڕۆکەوانی کاتێک هەردو کۆمپانیای پەیوەندی لە 19ی مانگی یەکدا خزمەتگوزاریەکە دەست پێدەکەن."\nلە نامەیەکی ئەلیکترۆنیدا بۆ کارمەندان سەرۆکی جێبەجێکاری کۆمپانیای ڤڕایەزن هانس ڤێستبرگ ووتی کۆمپانیاکە هیچ کێشەیەک پەیوەندیدار بە سەلامەتی فڕۆکەوانی بەهۆی 5Gیەوە نابینێت، سەرباری ئەمە ووتی ئامانجی بەرێوبەرایەتی فڕۆکەوانی نەهێشتنی کاتێکی سەختە بێتە ڕێگای هاتوجۆی ئاسمانی، ئەمە بە باشترین رێگا دەزانین بۆ فڕۆکەوانی و خەڵکی بە گشتی، ئەمەش کاری زیاتر دەرەخسێنێت گرفتەکان لەگەڵ کۆمەڵگای فڕۆکەوانیدا چارەسەر بکرێت.\nئاژانسی ڕۆیتەرز ووتی بووتیجێج و بەرێوەبەری بەرێوبەرایەتی فڕۆکەوانی فیدراڵی ستیڤ دیکسن لە بڵاوکراوەیەکدا ووتیان کۆمپانیاکان لە ڕۆژی 19ی مانگی 1 زیاتر دوای ناخەن ئەگەر کێشە بۆ سەلامەتی فڕۆکەوانی دروست نەبێت.\nئەوەی لە بڵاوکراوەکەدا هاتوە، ڕێکەوتنەکە کاتی زیاترمان دەداتێ بۆ کەمکردنەوەی کاریگەریەکان لەسەر گەشتە بازرگانیەکان.\nبەرنامەی زانست و تەکنەلۆجیا 10-01-2022


📝 Les bøker-unngå angst og stress Belgename\n📅 Demê tumarkirinê Mar 15 2020 11:29AM\n👁 Ev babete 408 car hatiye dîtin\nHei alle kjære medborgere både i Kurdistan og i No [ Zêde... 👁] ✖ ✖ 0 2 ✔ 99% ✍ H.B. 15-3-2020 11:29:36\n📊 ئاماری ئەو کەسانەی کە لە سەرەتای سەرهەڵدانی کۆرۆنا-19 تا 14-03-2020، لە رۆژهەڵاتی کوردستان گیانیان لەدەستداوە Amar u Rapirsîya\n📅 Demê tumarkirinê Mar 15 2020 11:48PM\n👁 Ev babete 452 car hatiye dîtin\nبە پشتبەستن بە ئامارەکانی هەنگاو، لە ماوەی 24 کاتژ [ Zêde... 👁] ✖ ✖ 0 1 ✔ 99% ✍ B.J. 15-3-2020 23:48:42\n📝 بە کتێب بخوێندنەوە، لە دلەراوکێ دوور بکەوە و پابەندی بریارە تەندروستیەکان بە Belgename\n📅 Demê tumarkirinê Mar 15 2020 10:11AM\n👁 Ev babete 581 car hatiye dîtin\nدۆستان و هاورێیان هاونیشتیمانیانی کوردستان و نۆر [ Zêde... 👁] ✖ ✖ 0 3 ✔ 99% ✍ H.B. 15-3-2020 10:11:57\n📝 پۆلیس لە سلێمانی رێکاری توندتر دەگیرێتەبەر Belgename\n📅 Demê tumarkirinê Mar 14 2020 8:10PM\n👁 Ev babete 117 car hatiye dîtin\nبەمەبەستی پاراستنی تەندروستی هاوڵاتیان و رێگری کرد [ Zêde... 👁] ✖ ✖ 0 2 ✔ 99% ✍ B.J. 14-3-2020 20:10:13\n📝 راگەیاندراوێک لە کۆمسێۆنی ژینگەی (کۆنگرەی نەتەوەیی کوردستان) سەبارەت بە پەتای کۆرۆنا Belgename\n📅 Demê tumarkirinê Mar 15 2020 8:35AM\n👁 Ev babete 118 car hatiye dîtin\nهاووڵاتیانی بەڕێز، گەلی خۆڕاگر لە کوردستان، لە ئ [ Zêde... 👁] ✖ ✖ 0 2 ✔ 99% ✍ B.J. 15-3-2020 8:35:32\n📝 روونکردنەوەی وەزارەتی دارایی و ئابوری حکومەتی هەرێمی کوردستان سەبارەت بە دابەشکردنی مووچە Belgename\n📅 Demê tumarkirinê Mar 14 2020 8:45PM\n👁 Ev babete 137 car hatiye dîtin\nبەداخەوە، ئەمرۆ لە روونکردنەوەیەکدا ئاماژەمان بەوە [ Zêde... 👁] ✖ ✖ 0 2 ✔ 99% ✍ B.J. 14-3-2020 20:45:51\n📝 سەندیکای پزیشکانی کوردستان هۆشداری لە بەکارهێنانی هەندێک دەرمان بە هاووڵاتیان دەدات Belgename\n📅 Demê tumarkirinê Mar 14 2020 8:03PM\nپەیامی سەندیکای پزیشکانی کوردستان ژمارە (6): هاوڵ [ Zêde... 👁] ✖ ✖ 0 2 ✔ 99% ✍ B.J. 14-3-2020 20:03:40\n👫 عەبدوللەتیف بامۆکی Kesayetî\n📅 Demê tumarkirinê Mar 14 2020 3:47PM\n👁 Ev babete 138 car hatiye dîtin\nزانای ئاینی و نوسەر و وەرگێڕ و پەرلەمانتاری پێشوی [ Zêde... 👁] ✖ ✖ 1 1 ✔ 99% ✍ H.B. 14-3-2020 15:47:37\n📝 قائیمقامیەتی سۆران: ئەوانەی بە قاچاغ هاتوچۆی ئێران دەکەن دەبێت رووبەڕووی دادگا بکرێنەوە Belgename\n📅 Demê tumarkirinê Mar 14 2020 4:30PM\n👁 Ev babete 113 car hatiye dîtin\nئاگاداری بە پەلە بۆ خەڵکی دەڤەری سۆران 1- لە بەر [ Zêde... 👁] ✖ ✖ 0 2 ✔ 99% ✍ B.J. 14-3-2020 16:30:39\n📝 وتاری مەسرور بارزانی تایبەت بە رێکارەکانی بەرەنگاربوونەوەی پەتای کۆرۆنا Belgename\n📅 Demê tumarkirinê Mar 14 2020 8:00PM\n👁 Ev babete 130 car hatiye dîtin\nبەناوی خوای گەورە و میهرەبان هاووڵاتییانی خۆشەویس [ Zêde... 👁] ✖ ✖ 0 2 ✔ 99% ✍ B.J. 14-3-2020 20:00:16


ده‌سته‌ی وه‌به‌رهێنان پلانی ئاوه‌دانكردنه‌وه‌ی هه‌ڵه‌بجه‌ی دانا\n:: PM:07:44:14/10/2020 \nده‌سته‌ی وه‌به‌رهێنانی هه‌رێمی كوردستان 100 پڕۆژه‌ی گرنگی وه‌به‌رهێنان بۆ هه‌ڵه‌بجه ته‌رخان ده‌كات تا وه‌به‌رهێنه‌ران ڕوو له‌و ناوچه بكه‌ن و ئاوه‌دان بكرێته‌وه.\nپێشه‌وا ئه‌حمه‌د سه‌رۆكی ژووری بازرگانی هه‌ڵه‌بجه به "وشه"ی ڕاگه‌یاند، بۆ ساڵی 2020 ده‌سته‌ی وه‌به‌رهێنان بۆ پارێزگای هه‌ڵه‌بجه 100 پڕۆژه‌ی ڕاگه‌یاند و خستییه به‌رده‌ست خاوه‌ن كار و سه‌رمایه‌داره‌كان تا له هه‌ڵه‌بجه له هه‌موو بواره‌كاندا وه‌به‌رهێنان بكه‌ن.\n"ئێمه وه‌ك ژووری بازرگانی هه‌ڵه‌بجه له‌گه‌ڵ ڕاگه‌یاندنی پڕۆژه‌كان، له‌گه‌ڵ سه‌رمایه‌داران قسه‌مان كردووه تا هاوئاهه‌نگ بین بۆ ئه‌وه‌ی سه‌رمایه‌داران ڕوو بكه‌نه هه‌ڵه‌بجه و وه‌به‌رهێنان بكه‌ن و كارئاسانی ته‌واویان بۆ ده‌كرێ". پێشه‌وا ئه‌حمه‌د وای گوت.\nوه‌ك ئاماژه‌ی به‌وه كرد، له هه‌ڵه‌بجه نرخی زه‌وی كه‌مه، ئه‌وه‌ش وای كردووه له كاتی جێبه‌جێكردنی پڕۆژه و وه‌به‌رهێنه‌ران قازانجی زۆر نه‌كه‌ن و ئه‌وه‌یش له ئه‌نجامدانی پڕۆژه ساردیان ده‌كاته‌وه.\nروونیشی كرده‌وه كه خاوه‌ن پیشه‌كان و بازرگانان و كارگه بچووكه‌كان له ماوه‌ی ساڵێكی ده‌ستبه‌كاربوونی ژووری بازرگانی هه‌ڵه‌بجه ڕێژه‌یه‌كی به‌رچاو خۆیان تۆمار كردووه.\nهه‌ڵه‌بجه/ عه‌زیز ره‌سووڵ


یوتۆپیا - ویکیپیدیا، ئینسایکڵۆپیدیای ئازاد\nیوتۆپیا، چەمکێکی فەلسەفییە و پەیوەندیی بە شوێنەوە هەیە، شوێنێک لە ڕاستیدا لەم جیهانە بوونی نییە، واتە ئەو شوێنەی هەموو شتێک تێیدا ئارام و ئایدیالییە، شوێنێکی ئایدیالی لە ڕووی کۆمەڵایەتی و سیاسییەوە، شوێنێک هەژاری و نەخۆشی و ململانێ و چەوسانەوە، دەسەلاتی تێدا نییە و خەڵکەکەی لەو پەڕی ئازادی و ئارامی و یەکسانی و ئاسوودەییدا ژیان بەسەر دەبەن.\nیوتۆپیای تۆماس مۆر١٥١٨\n٣ لە سەردەمی ئێمەدا\nئەم زاراوەیە لە زمانی یۆنانیی کۆندا لە دوو وشە پێکدێت: OU واتە (نا) و TOPIA واتە (شوێن)، هەردوو وشەکە پێکەوە واتە(ناشوێن)؛ بۆیە پێی دەڵێن ناشوێن، چونکە لە مێژوودا کۆمەڵگەی لەو چەشنە بوونی نییە.\nئەم وشەیە بەم چەمکە بۆ یەکەم جار نووسەری بەریتانی تۆماس مۆر(١٥٣٥-١٤٧٧) بەکاری هێناوە و لە ساڵی ١٥١٦ کتێبێکی بە ناونیشانی (یوتۆپیا) نووسیوە. تۆماس مۆر لەم کتێبەدا باسی دوورگەیەکی خەیاڵی دەکات کە ناوی یوتۆپیایە و خەڵکەکەی لە ڕووی یاسا و حوکمرڕانییەوە لەوپەڕی یەکسانی و تەباییدا دەژین.\nلێرەدا چەندین کتێبی دیکە هەن باسی کۆمەڵگەی خەیاڵی و دەوڵەتی ئایدیالی دەکەن و دنیای یوتۆپی بەرجەستە دەکەن؛ لەوانە کتێبە ناودارەکەی ئەفلاتوون بە ناونیشانی(کۆماری ئەفلاتوون) کە لە ساڵی ٣٧٥ پ.ز نووسراوە، هەروەها کتێبی (آراء أهل المدینة الفاضلة)ی فەیلەسووفی موسڵمان فارابی (٩٥٠-٨٧٤ز)، پاشان کتێبی(شاری خۆر)ی تۆماس کامپانێڵا (١٦٣٩-١٥٦٨)، (شاری خوا)ی قەدیس ئۆگەستین لە سەرەتای سەدەی پێنجەمی زایینی، (ئۆرگانۆنی نوێ)ی فڕانسیس بەیکن (١٦٢٦-١٥٦١ز)، هەروەها کتێبی (ئیریهۆن)ی سامۆیل بتلەر کە لە ساڵی١٨٧٢دا چاپی کردووە.\nلە سەردەمی ئێمەدادەستکاری\nیوتۆپیا لە م سەردەمەی ئەمڕۆماندا بەو ئایدیا و فیکر و بیروباوەڕانە دەگوترێت کە دەیانەوێت دنیایەکی تر لە دەرەوەی ئەم دنیایە وێنا بکەن و کۆمەڵگەیەکی خەیاڵی جیاواز لە کۆمەڵگەکانی ئەمڕۆ بهێننە ئاراوە. کۆمەڵگەیەکی ئازاد و یەکسان و بێ چین و بێ دەوڵەت و بێ ململانێ کە سەرجەم تاکەکانی وەکو یەک بژین، بۆ نموونە ئەو کۆمەڵگە کۆمۆنیزمەی کارڵ مارکس وێنای دەکات، بە یوتۆپیا دادەنرێت.\nئەحمەد ئەسوەد، نەوزاد (٢٠١٥)، فەرهەنگی زاراوەکانی ئەدەب و زانستە مرۆڤایەتییەکان، ناوەندی غەزەلنووس.\nوەرگیراو لە «https://ckb.wikipedia.org/w/index.php?title=یوتۆپیا&oldid=523897»


مۆبایله‌كه‌ت له‌مزگه‌وت نه‌كوژێنیه‌وه ده‌بێت پاره بده‌ی\nنقاط : 15035\nموضوع: مۆبایله‌كه‌ت له‌مزگه‌وت نه‌كوژێنیه‌وه ده‌بێت پاره بده‌ی الثلاثاء 03 أغسطس 2010, 8:01 pm\nمزگه‌وتێك له شارێكی میسری سزایه‌كی وه‌كو به‌خشین به بڕی 10 جونی میسری كه ده‌كاته نزیكه‌ی 1.8 دۆلاری ئه‌مریكی بۆ هه‌ر كه‌سێك داناوه كه له‌ناو مزگه‌وت مۆبایله‌كه‌ی نه‌كوژاندبێته‌وه وه زه‌نگ لێبدات ئه‌مه‌ش بۆ یه‌كه‌م جاره شتی وا ده‌كرێت.\nمزگه‌وتێك له‌شاری عیاتی باشووری قاهیره لافیته‌ی له مزگه‌وت هه‌ڵواسیوه وه نوسراوه لێدانی زه‌نگی مۆبایله‌كه‌ت له‌ناو مزگه‌وت ده‌بێت 10جونیه‌ی ببه‌خشی به مزگه‌وت.\nفه‌رمانبه‌رێك ئه‌م مزگه‌وته كه فه‌رمانبه‌ری وه‌زاره‌تی ئه‌وقافی ده‌ڵێت من 10 جونیه‌م به‌خشی به مزگه‌وت كاتێك بیرم چووبوو مۆبایله‌كه‌م دابخه‌م بۆیه ئێستا قه‌ت بیرم ناچێ به‌رده‌وام مۆبایله‌كه‌م داده‌خه‌م له‌ناو مزگه‌وت.\nده‌ڵێت پَشتر گوێمان له زه‌نگی مۆبایل ده‌بوو به‌تایبه‌تی له‌سه‌ر ده‌نگی گۆرانی بێژه‌كان كه ئه‌مه‌ش دووره له‌گه‌ڵ ئاداب و خوڕه‌وشتی مزگه‌وت به‌ڵام ئێستا وا خه‌ریكه ئه‌م دیارده‌یه له‌ناو مزگه‌وت نامێنێ. به‌ڵام وه‌زاره‌تی ئه‌وقاف ئاگاداری كردووه‌ته‌وه به‌وه‌ی نابێت هیچ پاره‌یه‌ك وه‌ربگرن له خه‌ڵك تا به فه‌رمی بڵاونه‌كرێته‌وه له‌لایه‌ن وه‌زاره‌تی ئه‌وقافه‌وه.\nدكتۆر شه‌وقی عه‌بدولله‌تیف بریكاری وه‌زاره‌تی ئه‌وقاف بۆ رۆیه‌ته‌رز رۆژی دووشه‌ممه ئیجباركردنی به‌خشین و سزادان دژه له‌گه‌ڵ شه‌رع وه هه‌ركه‌سێ ئه‌م كاره بكات راسته‌وخۆ سزا ده‌درێ و لێپێینه‌وه‌ی له‌گه‌ڵ ده‌كرێ. وه ده‌ڵێت ئێمه له‌گه‌ڵ ئه‌وه‌داین كه نوێّكه‌ران ئاگاداربكرێنه‌وه له‌وه‌ی كه له‌ناو مزگه‌وت مۆبایله‌كانیان دابخه‌ن به‌ڵام به سزا نا.وه به‌خشینیش پێویسته له رێگه‌ی لیژنه‌ی زه‌كات و ئه‌نجومه‌نی كارگێری و یاسادا بێت\nموضوع: رد: مۆبایله‌كه‌ت له‌مزگه‌وت نه‌كوژێنیه‌وه ده‌بێت پاره بده‌ی الثلاثاء 03 أغسطس 2010, 10:27 pm\nموضوع: رد: مۆبایله‌كه‌ت له‌مزگه‌وت نه‌كوژێنیه‌وه ده‌بێت پاره بده‌ی الأربعاء 04 أغسطس 2010, 2:06 pm


ئەسەد دەڵێت: زۆربەی دانیشتوانی باكوری رۆژهەڵاتی سوریا عەرەبن نەك كورد\nبەشار ئەسەد، جارێكی دیكە یەپەگە تۆمەتبار دەكات بەوەی كێشەی سەرەكی باكوری رۆژهەڵاتی سوریایەو دەشڵێت؛ ئەو ناوچانەی لەژێر دەستی یەپەگەدان لەسوریا زیاتر لەسەدا حەفتای دانیشتوانەكەی عەرەبن بەڵام ئەمریكا لەڕێگەی پشتیوانی كوردەكانەوە دەیەوێت وای نیشان بدات كە ئەو ناوچانە كوردین. جەختیش دەكاتەوە كە نە ئەمڕۆ و نە سبەی، سوریا هیچ پڕۆژەیەكی "جیاخوازی" قبوڵ ناكەن.\nئاوێنە: بەشار ئەسەد، لەمیانی چاوپێكەوتنێكدا لەگەڵ كەناڵی "روسیا24"و ئاژانسی "سپوتنیك"ی روسیدا، سەبارەت بە گفتوگۆی نێوان حكومەتەكەی لەگەڵ بەڕێوەبەری خۆسەری لە باكورو رۆژهەڵاتی سوریاو هەروەها هێزە كوردییەكاندا، رایگەیاند، زاراوی "هێزە كوردییەكان"، "بەشێوەیەكی خراپ" بەكاردەهێنرێت و ئەوە "برەودانێكی رۆژئاوایە تا وای نیشان بدات كە ئەو هێزانەی هەن لەناوچەكە هێزی كوردین و ئەو ناوچەیەش ناوچەیەكی كوردییە."\nئەسەد بانگەشەی ئەوەی كردوە كە "ناوچەی باكور و باكوری رۆژهەڵاتی سوریا ناوچەیەكە زۆرینەی عەرەبە، زیاتر لە لەسەدا حەفتای دانیشتوانەكەی عەرەبن نەك بە پێچەوانەوە، تەنانەت ئەو گروپانەشی لەوێ شەڕ دەكەن تێكەڵن لە كوردو پێكهاتەكانی دیكە، بەڵام ئەمریكا پشتیوانی گروپە كوردییەكانی كردوەو كردونییەتە فەرماندەی ئەو گروپانە، تا وای نیشان بدات كە ئەو ناوچەیە كوردییە، بۆ ئەوەی ناكۆكی لەنێوان كوردو پێكهاتەكانی دیكەی سوریا دروست بكات."\nلەگەڵ ئەوەش سەرۆكی سوریا ئاشكرایكردوە كە حكومەتەكەی پەیوەندیی لەگەڵ ئەو هێزانەی باكوری رۆژهەڵاتی سوریا بەردەوامەو وتیشی"لەماوەی شەڕدا پەیوەندیمان لەگەڵیان نەپچڕاوە وێڕای ئەوەی زانیومانە بەشێك لەو گروپانە مامەڵە لەگەڵ ئەمریكا دەكەن و لەلایەن ئەوانە بەڕێوەدەبرێن و چەك و پارەیان لەلایەن ئەمریكاوەیە، لێدوانەكانیان لەلایەن ئەمریكییەكانەوە دەنوسرێنەوە، ئەمەش بە واتای ئەوە نییە كە كوردەكان نیشتمانپەروەر نبن، جەخت دەكەمەوە كە زۆربەی كوردەكان نیشتمانپەروەرن لەگەڵ دەوڵەت و گەلی خۆیاندان لەسوریا هەروەك هەر توێژێكی تر."\nئەسەد ئاماژەی بەوەداوە كە گفتوگۆكانیان لەگەڵ كوردەكان بەردەوامن بۆ ئەوەی رازی بكرێن هێزەكانیان بخرێنە چوارچێوەی سوپای سوریاوەو وتوشیەتی"گفتوگۆ هەیە بۆ ئەوەی رازی بكرێن بەوەی كە سەقامگیری كاتێك دێتە دی كە هەمومان پابەند بین بە دەستوری سوریاوە چونكە ئەم دەستورە گوزارشت لە گەل دەكات و سوپای عەرەبی سوریا كاتێك دەگەڕێتەوە بۆ ئەو ناوچانە لەگەڵیشیدا دامەزراوە رەسمییەكانی سوریا دەگەڕێنەوە."\nوتیشی"دوای هێرشەكانی توركیا بەم ئاڕاستەیە هەندێك پێشكەوتن هەیە، روسیا رۆڵی گرنگ لەم بابەتەدا دەگێڕێت. دۆخەكە هەندێك جار پێشكەوتن بەخۆیەوە دەبینێت، هەندێك جار دەگەڕێتەوە دواوە بەهۆكاری جیاجیا، بەشێك لەو هۆكارانە گوشاری ئەمریكان لەسەر گروپە چەكدارەكان لەسوریا بۆ ئەوەی وەڵامی دەوڵەتی سوریا نەدەنەوە، ئەمەش چاوەڕوان كراوە."\nلەگەڵ ئەوەش وتویەتی"بەڵام ئێمە ئێستا زیاتر گەشبینین كە كاروبارەكان بەو ئاڕاستەیە دەڕۆن، چونكە دوای نۆ ساڵ شەڕ پێموایە زۆربەی خەڵك لە گرنگی یەكگرتنەوە لەگەڵ دەوڵەت تێگەیشتون بەچاوپۆشین لە ناكۆكییە سیاسییەكان."\nئەسەد هەروەها جەختی كردۆتەوە كە كێشەی ناوچەكانی باكوری رۆژهەڵاتی سوریا "لەگەڵ بەشێك لە كوردەكانە...چەند گروپێكی توندڕەو، توندەڕەو بە مانا سیاسیەكەی هەن، ئەوانە كە پێشنیاری نزیك لە جیابونەوە دەكەن هەندێك لە پێشنیارەكان پەیوەستن بە فیدرالیەت و ئۆتۆنۆمییەوە بۆ كوردەكان، بەڵام وەك پێشتر وتم ئەم ناوچەیە عەرەبیە، ئەگەر كەسانێك هەبن باس لە فیدراڵیەت بكەن ئەوە دەبێت عەرەبەكان بن چونكە زۆرینەن، ئەمە قسەیەكی بەڵگەنەویستە بۆ دۆخێكی وا، دۆخەكە جیاوازە لە باكوری عێراق و جیاوازیشە لە باشوری رۆژهەڵاتی توركیا، لەم ناوچەیەی سوریا زۆرینەی كورد بونی نییە، بەڵام لەپەیوەست بە مافی كولتورییەوە، من بەردەوام باس لە نمونەی ئەرمەنەكان دەكەم، چونكە ئەوان دوا گروپ بون كە هاتنە سوریا نزیكەی 100 ساڵ لەمەوبەر، قوتابخانەی تایبەت بە خۆیان هەیەو كەنیسەیان هەیەو مافی تەواوی كولتورییان هەیە، بۆچی مافی كولتوری بە توێژێك دەدەین و بە توێژێكی دیكەی نادەین؟ لەبەر هۆكارێكی سادە، چونكە ئەم گروپانەی تر پێشنیاری پڕۆژەی جوداخوازیی دەكەن، ئێمەش، چ وەك دەوڵەت و چ وەك گەل، نە ئەمڕۆ و نە سبەی، بە هیچ پڕۆژەیەكی جوداخواز رازی نابین."\nوتوشیەتی"ئەمە كێشەكەیە، خودی ئەو گروپانەی لەلایەن ئەمریكاوە پشتیوانی دەكرێن ئەمڕۆكە باس لەوە دەكەن كە دۆخەكە لەدوای جەنگ گۆڕاوە، بێگومان دۆخەكە گۆڕاوە ئەوەش ئاساییە. هەمو جەنگێك شتی زۆر لە كۆمەڵگەدا دەگۆڕێت بەڵام جەنگ بەمانای دابەشكردنی وڵات نییەو بە مانای ئەوە نییە رێگە جیابونەوە بگیرێتەبەر، بە مانای رۆیشتن نییە بە ئاڕاستەی هەڵپەساردنی دەستور و لاوازكردنی دەوڵەت، جەنگ دەبێت ئەزمونێك بێت كە لە نیشتمانێكی بەهێزترەوە لێی بێینە دەرەوە نەك نیشتمانێكی لاوازتر، بەهیچ شێوەیەك هیچ شتێكی جوداخوازانە قبوڵ ناكەین لە هیچ هەلومەرجێكدا."\nسەرۆكی سوریا جەختی كردۆتەوە كە دەبێت پەیەگە لەو ناوچانە بكشێنەوە كە لە چوارچێوەی رێككەوتنی روسیاو توركیادا هاتوە، چونكە پاساویان داوەتە توركیا بۆ ئەوەی ئەجێنداكانی خۆی جێبەجێ بكات لەسوریا.\nئاماژەی بەوەشداوە كە لە هەندێك ناوچە كشاونەتەوە بەڵام بەتەواوەتی رێككەوتنەكە بۆ كشانەوەیان جێبەجێ نەكراوە ئەوەش چاوەڕوان كراوە چونكە رێوشوێنی كشانەوە لەناكاو و بەپەلە نابێت.\nجەختیشی كردۆتەوە كە لەنێوان سوریا و روسیادا هاوكاری هەیە بۆ ئەوەی ئەو رێككەوتنە بەتەواوی جێبەجێ بكرێت و دوای جێبەجێكردنیشی بە توركەكان دەڵێن: ئێوەش بكشێنەوە.\nباسی لەوەشكردوە كە دوای رێككەوتنی روسیاو توركیا بەشێوەیەكی رەسمی داوایان لە هەسەدە كردوە كە بچنە ریزی سوپای سوریاوە بەڵامك وەڵامی ئەوان ئەوە بوە كە لە ئێستادا ئامادە نین بۆ پەیوەست بون بە سوپای سوریاوە.\nوتوشیەتی"ئێمە لەچوارچێوەی هاریكاری سوری-روسیدا كاردەكەین بۆ ئەوەی رازیان بكەین بێنە ناو سوپای سوریاوە و لەوێوە دژ بە داگیركاریی توركیا بوەستینەوە ئەوەش شوێنی راست و دروستە بۆ كۆنترۆڵكردنەوەی ئەو خاكەی ئەم هێزانە بونە هۆی لەدەستدانی لە باكوری سوریا."


چیدیکە جوتیاران ڕووبەڕووی كێشەی ساغ نەبوونەوەی بەرهەمەكانیان نابنەوە - پرس میدیا\nHome سڵایدشۆو كوردستان ناوخۆیی هه‌واڵ چیدیکە جوتیاران ڕووبەڕووی كێشەی ساغ نەبوونەوەی بەرهەمەكانیان نابنەوە\nچیدیکە جوتیاران ڕووبەڕووی كێشەی ساغ نەبوونەوەی بەرهەمەكانیان نابنەوە\nپرس میدیا 8/14/2020 05:53:00 pm سڵایدشۆو, كوردستان, ناوخۆیی, هه‌واڵ,\nبێگەرد تاڵەبانی، وەزیری كشتوكاڵی حكومەتی هەرێم، گرێبەستی بەبازاڕكردنی گەنمی جوتیارانی لەگەڵ سێ كۆمپانیادا واژۆكرد، كە ساڵانە بڕی 500 هەزار تۆن گەنم لە جوتیاران وەردەگیرێت .\nحسێن حەمە كەریم، وتەبێژی وەزارەتی كشتوكاڵ سەبارەت بەم گرێبەستە ڕایگەیاند، " ئەم پڕۆژەیە پڕۆژەیەكی نیشتیمانی ستراتیجیە، سودێكی زۆر بە جوتیاران دەگەیەنێت و چیدیكە ڕووبەڕووی كێشەی ساغ نەبوونەوەی بەرهەمەكانیان نابنەوە".\nوتەبێژی وەزارەتی كشتوكاڵ، ئەوەشی ڕوونکردەوە، " لەساڵانی ڕابردوودا گەنمی جوتیارانی هەرێمی كوردستان بەهۆی وەرنەگرتنی بڕی هەموو گەنمەكە لە جوتیاران لەلایەن حكومەتی عێراقەوە توشی زەرەرێكی زۆر دەهاتن، بەڵام بەئەنجامدانی ئەم پڕۆژەیە جوتیاران لەو كێشەیە ڕزگاریان دەبێت".\nBy پرس میدیا at 8/14/2020 05:53:00 pm


هه‌ق وهساویگ هه‌س نه‌خریاسه پاى وژدان - شـه‌فـه‌ق نيـوز\nهه‌ق وهساویگ هه‌س نه‌خریاسه پاى وژدان\nمه‌سه‌له‌یگ هه‌س، ك ئه‌ویش ئه‌وه‌سه پیكهاته‌یل كورد ك مه‌به‌س له چین و تایفه‌یل جوراوجووریه ئایا جویر یه‌ك هه‌ق له‌ى وڵات و نیشتمانه دیرن و ئه‌یاكه دگان وه ئه‌واكه‌یا نه‌یگ ؟ ئایا كوردستان ته‌نیا موڵك ئه‌وانه‌ن ك له‌تى نیشتنه وه‌ئارام؟ ئایا ئى هه‌رێم كوردستان ئازاده ته‌نیا مه‌ردمان نیشته‌جى هه‌رێمه‌گه خه‌بات ئه‌ڕاى كردن و قوربانى ئه‌ڕاى دان؟\nهه‌ق و هساویگ هه‌س هیمان له‌یه‌كه‌و نه‌دریاگه‌و باس له‌لى نه‌كریاگه‌و له‌ڕى وژدانه‌و ته‌ماشا نه‌كریاگه، یا ئه‌گه‌ر كه‌سه‌لیگ له‌لى ڕه‌سینه‌سه‌و باسى وه هویچ شیوه‌یگ ناكه‌ن و نیه‌نوڕنه ئاینده‌ى چاره‌نویس ملله‌ت كورد وه‌گشتى و ریڕه‌و راسكانى كوردایه‌تى.\nجى داخه ئمڕوو فره‌یگ له‌خه‌ڵك كوردستان ئه‌زیز وه‌چه‌و كه‌مه‌و نوڕنه مه‌ردم ده‌یشت هه‌رێم و له‌ڕوى پله‌و پایه‌یش خوه‌یان له‌ئه‌وان گه‌وراتر زانن، وه‌لى باوه‌ڕ بكه‌ن مه‌سه‌له‌گه له‌یوا نیه ئه‌وان زاننه‌ى، چوینكه ئه‌و ئارامى و سه‌قامگیرى و خه‌یر وبه‌یره ك ئیسه له‌سایه‌ى خودا له‌هه‌رێم كوردستان هه‌س و ئه‌و ئاوه‌دانى و به‌خته‌وه‌ریه ك ئیسه له‌هه‌رێم به‌رقه‌راره، ئه‌وه خوین هاوبه‌ش و قوربانیداین روڵه‌یل كورده جویر یه‌ك له‌سه‌نگه‌ر خه‌بات له‌ڕووژگار سه‌خت، تا ساڵ 1974و دویاى ئه‌وه‌یش شكه‌ست شووڕش كورد و پلان شووم جه‌زایر و پابه‌ند نه‌وین وه ریككه‌فتننامه‌ى 11ى ئادار، له‌شار و ده‌یشت و شوونه‌یل جیاجیاى كوردستانه‌و مه‌ردم گیانفیداى خوه‌یان كردیان له‌وه‌ر خاتر خاك كوردستان، چه‌ك پێشمه‌رگایه‌تى وه‌شان گشت كوردیگه‌و بوى وه‌بى جیاوازى، بادینى و سۆرانى و فه‌یلى له یه‌ك سه‌نگه‌ر وه‌یه‌كه‌و ژیان، نه‌مر مه‌لا مسته‌فاى بارزانى له‌گشت پیكهاته‌یگ وه‌لیا بوى و هویچ وه‌ختى فه‌رق و جیاوازى نه‌كرد له‌ناونى ئه‌ى و ئه‌و، كورد گشتى پێشمه‌رگه بوین، وه‌تایبه‌ت ئه‌وانه‌ك نیشته‌جى ده‌یشت هه‌رێم كوردستانن، هه‌ر له‌بان كورد و خاك كوردستان چه‌نه‌ها جار ماڵیان سزیاگه‌و خاپوور كریاگه‌و چه‌نه‌ها جار ئاواره‌و دره‌وه‌ده‌ر شاره‌یل بوینه. خانه‌قى و مه‌نه‌لى و به‌ده‌رو جه‌سان...هتد، مه‌ردمه‌گه‌یان كووا؟ مه‌گه‌ر ئه‌یانه له‌ده‌یشت هه‌رێم ئاواره نه‌وینه‌و نیشتنه‌و چه‌وه‌ڕى ره‌حمه‌ت خوداو هاتنه‌وه‌ى خاكه‌گه‌یانن ئه‌را باوه‌ش كوردستان؟ مه‌گه‌ر خه‌ڵك ئى ناوچه‌یله وه تفه‌نگ و ڕه‌زنه‌و كویه‌یل سه‌خت و ده‌یشته‌یل دویر كودستان وه پا نه‌وڕین و له‌ى ناوچه‌گه ئه‌را ئه‌و ناوچه‌گه وه زگ ورسگ و نانه‌ڕه‌قه خزمه‌ت وه نیشتمان كردیان و ڕوى دوشمن وسیان له‌وه‌ر خاتر ئازادى و سه‌روه‌خوه‌ى كوردستان؟ له‌وه‌رچه حكوومه‌ت به‌عس ڕوڵه‌یل كورد فه‌یلى بى سه‌رو شوون كردو خیزانه‌یلیان وه‌بان لوغما ئاواره‌ى ئیرانیان كرد؟ ڕه‌حمه‌تى حسێن فه‌یلى و شه‌هید جوامیر و هه‌زاران تر كورد فه‌یلى مه‌گه‌ر پیاو ڕووژ جه‌نگ نه‌وین و خوین پاك و قرمزیان رشیا بان خاك كوردستان؟ مه‌ردم به‌دره‌و جه‌سان مه‌گه‌ر مانگانه ده‌س یارمه‌تى دریژ نه‌كردیان ئه‌را خه‌باتكه‌ره‌یل كوردو مه‌گه‌ر له‌بان كوردبوین ته‌عریب و ته‌رحیل نه‌كریان؟\nگشت ئى هه‌قیقه‌ته له‌تاریخ توومار كریاس، وه‌لى جویر ئه‌وه‌ك مه‌سڵه‌ت كورده‌وارى خوه‌مان ئویشیگ (سویر دى سه‌ما له‌هویرى چى)هه‌ر ئه‌وه‌نه ده‌سیان له‌به‌خته‌وه‌رى گیركرد، ملله‌ت كورد ده‌یشت هه‌رێم و كویه‌نه پێشمه‌رگه‌ى پارتى و بارزانى كه‌س ناویان نیه‌وه‌یگ و نیه‌خریه‌نه هویر و(زگ تیر خه‌وه‌ر له‌زگ ورسگ نه‌یریگ ).\nتویه‌نم بویشم ئه‌و خزمه‌ته ك مه‌ردم كورد ده‌یشت هه‌رێم وه‌كوردستان و پێشمه‌رگه‌ى كوردستان كرد، هویچ مه‌ردمانیگ تر ئه‌و خزمه‌ته نه‌كردن، ئه‌و لاپه‌ڕه‌ى چه‌رمگ تاریخه مه‌ردم ده‌یشت هه‌رێم وه مه‌ینه‌تى و ده‌روه‌ده‌رى و كاولكارى پڕیه‌و كردن، هویچ مه‌ردمیگ تر ئه‌و هه‌ڵویسته نه‌یرن. ماڵ و موڵك و دارایى كورد ده‌یشت هه‌رێم زه‌فت كریاو تائیسه‌یش هه‌ر زه‌فته‌و ڕوڵه‌یل نازاریان تائیسه‌یش ته‌رمیان دیار نیه‌و له‌هویچ قه‌ورسانیگ شوون و نوینیان نه‌ویه. وه‌لى هیمان وه سه‌ر كورد قه‌سه‌م خوه‌ن و باوانیان هه‌ر كورده‌و خوه‌یانیش له‌هویچ كوردیگ كه‌متر نیه‌زانن له‌ڕوى كوردپه‌روه‌رى و كوردبوین و كه‌سیگ له‌خوه‌یان گه‌وراتر نیه‌گرن و دونیایش بنى دویره.


تره‌مپ: ئه‌مه‌ریكا ئاماده‌یه ده‌ستی ئاشتی درێژ بكات\nدۆناڵد تره‌مپ، سه‌رۆكی ورلایه‌ته یه‌كگرتووه‌كانی ئه‌مریكا له كۆنفراسێكی رۆژنامه‌وانیدا ڕایگه‌یاند خەڵکی ئەمه‌ریکا پێویستە یه‌كجار سوپاسگوزار و دڵخۆشبن چونكه لە هێرشەکەی شەوی رابردوودا کە لەلایەن ئێرانەوە ئەنجامدرا، هیچ كه‌سێكی ئه‌مه‌ریكی زیانی بەرنەکەوت، هەموو سەربازانمان سەلامەتن، تەنیا چەند زیانێکی بچوک بەر بنکە سەربازییەکانمان کەوتوون.\nوتیشی ئێمه به‌هێزین له رووی سه‌ربازی و ئابوورییه‌وه ئه‌مه باشترین پشتیوانییه بۆ ئێمه. له چه‌ند مانگی رابردوودا له سه‌دا سه‌دی خه‌لافه‌ته‌كه‌ی داعشمان له‌ناو برد و سه‌ركرده دڕنده‌كه‌یمان كوشت، كه به‌رپرس بوو له كوشتنی خه‌ڵكێكی زۆر و سه‌ربڕینی موسڵمان و كریستیانه‌كان و ئه‌و بكوژ بوو. به‌غدادیی ده‌یویست خه‌لافه‌ته‌كه‌ی داعش درووست بكاته‌وه، به‌ڵام له‌ناو چوو، به ده‌یان هه‌زار چه‌كداری داعش كوژران و ده‌ستگیركران له ژێر سه‌ركردایه‌تی مندا. داعش دوژمنێكی سرووشتی ئێران بوو، ئه‌گه‌ر داعش له‌ناوچوو بۆ ئێران باش بوو، ده‌بوو به‌یه‌كه‌وه كارمان كردبا له‌سه‌ر ئه‌و به‌رژه‌وه‌ندییه هاوبه‌شانه‌مان.\nنره‌مپ ئه‌وه‌ی خسته‌ڕوو بۆ خه‌ڵك و سه‌ركرده‌كانی ئێران، ئێمه ده‌مانه‌وێت ئێوه داهاتوویه‌كی زۆرباشتان هه‌بێت و شیاوی ئێوه بن و وه‌كو وڵاتانی دیكه خۆش بژین و ئه‌مه‌ریكا ئاماده‌یه ده‌ستی ئاشتی بۆ ئه‌وانه درێژ بكات كه ئاشتیان ده‌وێت.\nسه‌رۆكی به‌رازیل ناچارده‌كرێت ده‌مامك ببه‌ستێت\nمارک ئیسپەر: هێشتا ئه‌مریكا نەگەیشتۆتە ئەو دۆخە دژوارەی سوپا بڵاوەپێبکەین\nئه‌مڕۆ تۆمه‌تباری كوشتنی جۆرج فلۆید دادگایی ده‌كرێت\nئه‌مریكا ده‌كشێته‌وه له ئه‌فغانستان\nمایک پێنس: لە دوو هەفتەی رابردوو هیچ حاڵەتێکی نوێ لە ئەمەریکا تۆمار نەکراوە\nئەمریکا لەنێوان شەڕی یەکەم و دووهەمی جیهانیدا


Kurdipedia - پەیامی ناوەندی ڕاگەیاندنی حیزبی دێموکراتی کوردستان بەبۆنەی سیونۆ مین ساڵوەگەڕی دامەزرانی ڕادیۆی دەنگی کوردستان\n📊 Artiklar 370,362 | Bilder 57,353 | Böcker 10,674 | Relaterade filer 38,846 | 📼 Video 164 | 🗄 Källor 13,609 |\n📝 پەیامی ناوەندی ڕاگەیاندنی حیزبی دێموکراتی کوردستان بەبۆنەی سیونۆ مین ساڵوەگەڕی دامەزرانی ڕادیۆی دەنگی کوردستان | 🏷 Grupp: Dokument | Artiklarna språk: 🏳 کوردیی ناوەڕاست\nپەیامی ناوەندی ڕاگەیاندنی حیزبی دێموکراتی کوردستان بەبۆنەی سیونۆ مین ساڵوەگەڕی دامەزرانی ڕادیۆی دەنگی کوردستان\n27ی جۆزەردانی ئەمساڵ 39ساڵی تەواو بەسەر دامەزرانی ڕادیۆی دەنگی کوردستانکوردستانی ئێراندا تێدەپەڕێ. به و بۆنەیەوە پڕبەدڵ پیرۆزبایی لە هەموو خەڵکی کوردستان بەتایبەتی بەڕێوە¬بەران، لایەنگران و گوێگرانی بەئەمەگی ئه و ڕادیۆ خۆشەویستە دەکەین.\nبۆ ئەوانەی لە کوردستان نەبوون یان لەوێ بوون و تەمەنیان لە پەنجا ساڵ کەمترە دامەزرانی ئه و ڕادیۆیە ڕووداوێکی ئاسایییە: دەزگایەکی قسەبڵاوکردنەوە کەوتۆتە کار کە لەڕێی شەپۆلەکانی هەواوە بەرنامەکانی بڵاو دەکاتەوە و هەرکەس پێی خۆش بێ، دەتوانێ لە شوێنەکەی خۆی بەکۆمەگی ڕادیۆیەکی تەڕانزیستۆری گوێ بۆ بەرنامەکانی ڕابگرێ. بەڵام بۆ ئەوانەی لە کوردستان ژیاون و بەتایبەتی ئەوکەسانەی سەروکاریان دەگەڵ بزووتنەوەی ڕزگاریخوازانەی کوردستانی ئێران هەبووە، دامەزرانی ڕادیۆی دەنگی کوردستان مانا و مەفهوومێکی دیکەی هەیە و هەربۆیەش بە ڕووداوێکی گرنگی مێژوویی¬ دەژمێردرێ. با بزانین چۆن:\nگەلێکی تێکۆشەر و ئازادیخواز تەنیا بە (گوناح)ی داواکردنی سەرەتاییترین مافە نەتەوەیی و ئینسانییەکانی لەماڵی خۆیدا و لەسەرخاکی باب و باپیرانی لەلایەن ڕێژیمێکی زۆردار و ئینسانکوژەوە پەلامار دراوە، لە ئیلامەوە تا ماکۆ لەگەڵ هێرشی دڕندەترین هێزە سەرکوتکراوەکان بەرەوڕوویە و ڕۆژانە ڕۆڵەی دەکوژرێ، خوێنی دەمژرێ و قەڵاچۆ دەکرێ. شەڕەکە بەوەندەوە نەوەستاوە و گوند و شارە ئازادکراوەکان کە بەرگرییەکی قارەمانانەی ڕۆڵە پێشمەرگەکانی گەلیان تێدایە سیاسەتێکی یەکجار زاڵمانەیان لەسەر پیادە دەکرێ، قوتابخانە و دەر مانگاکانیان داخراون و گەمارۆیەکی توندی ئابوورییان خراوەتە سەر بۆئەوەی نەک هەر خواردەمەنی، بەڵکوو دەرمانی نەخۆشان و شیری وشکی منداڵانیشیان پێ¬نەگا.\nسەرباری هەموو ئەوانە ڕێژیمی دەسەڵاتدار گەمارۆیەکی توندتری میدیایی خستۆتە سەر ناوچە ئازادەکان بۆ ئەوەی هاواری مەزڵوومیەتی ئه و خەڵکە و دەنگوباسی جینایەتەکانی کۆنەپەرستی لەلایەک و ئازایەتی و قارەمانەتی و حەماسەخوڵقێنیی پێشمەرگە و خۆڕاگریی بێوێنەی کۆمەڵانی خەڵک لەلایەکی دیکەوە بە هیچ کوێی دنیا ڕانەگا.\nلە هەلومەرجێکی ئاوادا ڕۆژی 27ی جۆزەردانی 1359ی هەتاوی بەرامبەر بە 17ی ژوئەنی1980ی زایینی ڕادیۆی دەنگی کوردستان، دەنگی هەقبێژی گەلی کورد بە سروودی ئومێدبەخشی (ئەی ڕەقیب) دەکرێتەوە، شەوەزەنگی بێدەنگی دادەدڕێ و ترووسکەی هیوا لە دڵی پڕتاسەی ئەویندارانی ئازادیدا دەدرەوشێنێتەوە و پەردە لە سەر ڕووی دزێوی دیکتاتۆری هەڵدەماڵێ. ئیدی دەزگای تەبلیغاتیی ڕێژیمی ئاخوندی چیی دیکە وەک تاقە مەیدانداری زانیاری¬گەیاندن نامێنێ و دەنگێکی ڕاستبێژی بەرەی ئازادی هەیە کە وەڵامی پڕوپاگەندەی ژەهراویی دەزگای هەواڵنێریی حکوومەتی دەداتەوە و چەواشەکارییەکانی پووچەڵ دەکاتەوە.\nهەر ئەوانەی ئه و هەلومەرجەیان دیوە و لە نێو ڕووداوەکانیدا ژیاون دەزانن کە ڕادیۆی دەنگی کوردستانی ئێران چەند خێرا کەلێنە تەبلیغاتی و تەشکیلاتییەکانی بۆ حیزبی دێموکڕاتی کوردستان پڕ کردەوە و چۆن وەک کادرێکی شارەزا و حاڵ¬زان ڕۆژانە دوو جار و دواتر سێ جار لە هەموو ماڵە کوردێکی شار و دێ وەژوور دەکەوت. ئۆگریی خەڵک به و ڕادیۆیە بەڕادەیەک بوو کە هەزاران کەس هەر بۆ بیستنی ئه و دەنگە ڕادیۆیان کڕی و لە سەعاتی بڵاوبوونەوەی ڕادیۆدا بە نێو هەر گوندێک و دوکان و بازاڕی هەر شارێکی ناوچە ئازادەکاندا تێپەڕیبای هەنگاوبەهەنگاو دەنگی رادیۆی دەنگی کوردستان بەڕێی دەکردی.\nڕێبەری شەهید دوکتۆر قاسملوو هەروەخت سەری پێڕسۆنێلی ڕادیۆی دابایە، ڕیزە ئامۆژگارییەکی دەکردن. یەکێک لە گرنگترین ئامۆژگارییەکانی ئەوە بوو کە دەیگوت زمانتان خاوێن بێ، دروشمی نێوبەتاڵ مەدەن و ڕۆژی جارێک ڕێژیم مەڕووخێنن، پتر لەوانەش پێی لەسەر ڕاستوێژی دادەگرت و دەیگوت لە باسی تەلەفاتی دوژمندا زێدەڕۆیی مەکەن، چونکە دوژمن کەمی لێ کوژرابن و دەقاودەق خەبەرەکەی لە ڕادیۆی ئێمەوە بڵاو بێتەوە پتر زەندەقی دەچێ لەوەی زۆری لێ کوژرابێ و ئێوە ژمارەکە زیاتر یان کەمتر ڕابگەیەنن.\nبەکاربردنی ئه و ئامۆژگارییانە بەجۆرێک متمانەی لەلای گوێگرەکانی ڕادیۆ دروست کردبوو کە زۆرجار و لە زۆر ناوچە مۆڵگە و پێگەکانی دوژمنیش بەوردی گوێیان لە بەرنامەکانی ڕادیۆ و بەتایبەتی هەواڵەکان ڕادەگرت. کاتێکیش کەسێک لێی دەپرسین بۆ وا دەکەن؟ دەیانگوت چونکە خەبەرەکانی ڕاست و باوەڕپێکراون.\nهەر ئەم خۆشەویستییەی ڕادیۆ لەلای کۆمەڵانی خەڵک بوو کە وای کردبوو هاونیشتمانانی کوردستان هەمیشە لەپشتی ڕاوەستن و بە هەموو شێوەیەک بیپارێزن. دوژمن ڕقێکی کۆنەپەرستانەی زۆری لە ڕادیۆی دەنگی کوردستان هەبوو، بۆیە بەردەوام لەفکری بۆردومانکردن و کپکردنیدا بوو. لەبەرامبەر ئەوەدا پێرسۆنێلی ڕادیۆ و لەگەڵ ئەوانیش دڵسۆزانی گەلی کورد لە گیان و ماڵ و ئیسڕاحەتی خۆیان بۆ پاراستنی ڕادیۆ مایەیان دادەنا. بەڵگەی ڕاستیی ئەم ئیددیعایە ئەوەیە کە رادیۆی دەنگی کوردستان لەماوەی تێکۆشانی خۆیدا چەند جار ناچار بوو جێگۆڕکە بکا و هەموو جارێ دەزگای چەندسەد کیلۆیی ڕادیۆ و ماتۆربەرقی چەندسەد کیلۆیی و یەک تۆنی بە شان و باهۆی ئەویندارانی ئازادی دەگوازرانەوە و سەرەڕای سەختیی هەلومەرجەکە قەت بۆ تاقەڕۆژێکیش پەکی بەرنامەکانی نەکەوت.\nلە دامەزراندن و وەڕێخستنی ڕادیۆی دەنگی کوردستاندا کەسانێکی زۆر نەخشیان هەبووە و ڕەنجیان کێشاوە کە هەموویان بە نەمری لە مێژووی حیزبی دێموکڕات و ڕادیۆی دەنگی کوردستاندا دەمێننەوە.\nلە ماوەی چل ساڵ کاری ڕادیۆی دەنگی کوردستاندا بە سەدان و بگرە هەزاران تێکۆشەری دێموکڕات لە بوارە جیاجیاکانی بەڕێوەبەری، نووسەری، وەرگێڕی، بێژەری و تەکنیکی و پارێزگاری و هتددا خزمەتیان تێدا کردوە و ئێستاش ئه و کاروانە پڕسەروەرییە هەر بەڕێوەیە کە دەستی هەموویان خۆش و یادی هەموویان بەخێر.\nڕاستە پێشکەوتنی زانست و تەکنیک و دەست¬ڕاگەیشتن بە ئینتەڕنێت و تەلەڤزیۆن و ئامرازە نوێیەکانی پێوەندی تا ڕادەیەک نەخشی ڕادیۆیان کەمڕەنگ کردوە، بەڵام خزمەتەکانی ئه و ڕادیۆیە هەرگیز لەبەر چاو ون نابن و نەخشی لە ناساندنی بزووتنەوە ڕەواکەی خەڵکی کوردستاندا بە نەمری دەمێنێتەوە. یادی 39 ساڵەی دامەزرانی ڕادیۆی دەنگی کوردستان بە خێر و سڵاو بۆ هەموو ئەوانەی خشتێکیان لەسەر ئه و دیوارە بەرزە داناوە.\n📅 Publication date: 17-06-2019\n🏟 Part K. D.P. Iran\n➕ Tillagt av ( Jiwan O Ehmed ) på Jun 26 2019 6:37PM\n👌 Den här artikeln har granskats och släppts av (Ziryan Serçinarî) på Jun 26 2019 10:43PM\n✍ Denna post nyligen uppdaterats med ( Ziryan Serçinarî ) om : Jun 26 2019 10:43PM\n👁 Denna post har tittat 274 gånger\n📷 Foto fil 1.0.1 34 KB Jun 26 2019 6:43PM Jiwan O Ehmed\n1. 👁 17-06-2019\n| Sida generation tid : 2,839 sekund(er)!


كورد لەنێو بۆتەی ڕەگەزی فارسدا\nشوانه ئه‌حمه‌د باپیر\nوڵاتی ئێران چەندین پێكهاتەی جیاوازی لە خۆگرتووە، لەوانەش نەتەوەی " فارس، كورد، تورك( ئازەر، توركمان) عەرەب، ئەرمەن، بلوچ، یەهود"، كە لە قۆناغە جیاوازەكانی مێژوویدا هەندێك لەمانە شوێنپێیەكیان لەم وڵاتەدا هەبووە، سەبارەت بە ڕەگەزی كورد، سێ هێرشی گەورە وەزعی دانیشتوانی كوردستان و ئاسیای نزیكیان تا ڕادەیەكی زۆر شپڕزەكرد( هاتنی توركە سەلجوقییەكان 1051، مەغۆل 1231، تەیمورلەنگ 1402)كوردەكان ڕووبەڕووی زۆر ئاڵنگاری و گیروگرفتی ئابووریی و كۆمەڵایەتیی گەورە بوونەوە، كە كاریگەرییەكان دوور مەودا بوو، لەو كاتەی شا ئیسماعیلی سەوفی "1501- 1524" خۆی كرد بە شایی ئێران، ئایینزای شیعەی بە فەرمی بۆ دەوڵەتی سەفەوی ڕاگەیاند( مەزهەبی شیعەیان وەك ئامرازێكی سیاسی بۆ دابینكردنی یەكبوونی نەتەوەی ئێران بەكارهێنا)، هەروەها زۆر توندو تیژ بوو بۆ چەسپاندنی ئەم ئایینزایە، بە دژی مەزهەبی سوننە. لە ماوەی چەند ساڵێكدا دەسەڵاتی بەسەر تەواوی ئێران و كوردستان و باشوری كوردستانی ئەمڕۆشدا سەپاند.\nئیمپڕاتۆریای سەفەوی ئێرانی ڕەوایەتی ئاینی خۆی لە ئاینی ئیسلامەوە وەرگرت، بەڵام ناوەرۆكێكی مەزهەبی هەبوو، لەسەر بنەمایی شیعەی 12 ئیمام دامەزرێندرابوو، ئەمەش بۆ ئەوەی خۆیان لە ناوەندی ڕەسمی ئیسلام، خەلافەتی ئیسلامی سوننە مەزهەبی عوسمانی داببڕن، سەركەوتووش بوون.كورد بە هۆی مەزهەبی شیعەی سەفەوییەكانەوە كارەساتێكی گەورەی تووش هات، چونكە كورد موسڵمانی سوننی بوون، هەر لەشەڕی چاڵدێرانەوە" 1514"بەهۆی پاڵپشتی كوردەكان بەشێكی كوردستان كەوتە ژێر دەسەڵاتی عوسمانییەكان.\nسەفەوییەكان لەپاڵ كوشتاری بە كۆمەڵی خەڵكی كوردستاندا لەلایەكی ترەوە كەوتنە ڕاگوێزانی هەزاران خێزانی كورد بۆ خوڕاسان،" 8هەزارلە توركە ئەفشارییەكانیان" بە زەبری شەڕو كوشتار لە ڕۆژهەڵاتی كوردستان نیشتەجێكرد. بەم كارەی دەوڵەتیش عەجەمەكانی كردە پۆلیس لەسەر كورد و دیمۆگرافییای نیشتەجێی كوردییان گۆڕی. لەسەردەمی شا "عەباسی سەفەوی1588- 1629" بەهۆی دوژمنایەتی سیاسی – مەزهەبی نێوان سەفەوییەكان و عوسمانییەكانەوە، زۆر ناوچەی كوردستان، ئازەربایجان، ناوچەكانی ناوەڕاست و باشوری عێراق وێران بوون.\nئەوەی پەیوەستە بەماوەی نێوان" 1752- 1795" بنەماڵەی پادشایەتی گەورەی كورد بە سەرۆكایەتی كەریم خانی زەند لە ئێران دامەزرا، كە بەوتەی د. عەبدولرەحمان قاسملوو " جوانترین فەسڵی مێژوویی گەلی كوردبوو لەو دەمدا".\nسەبارەت بەسەردەمی قاجارییەكان لە كۆتایی سەدەی نۆزدەیەم و سەرەتایی سەدەی بیستەمدا"1796- 1925" كاربەدەستانی ئێرانی و عوسمانی بە هۆی سەپاندنی دەسەڵاتی ناوەند بەسەر كوردستاندا، زوڵم وستەمی زۆرتریان هێنا بۆ كورد، كە بووە هۆی كۆسپێكی گەورەی سەر ڕێگەی پەرەسەندنی ژیانی ئابووریی، كۆمەڵایەتیی، سیاسیی و فەرهەنگیی خەڵكی كوردستان، جوڵانەوەی شێخ عوبەیدوڵڵای نەهری( 1880- 1881) سەركەوتوونەبوو لەوەی ئەم بەشەی كوردستان لە ژێر هەژموونی قاجارییەكان بهێنێتە دەرەوە، بەهۆی خەسڵەتی عەشیرەتی و تاكگەرایی كە بەسەریدا زاڵ بوو.\nدۆخی ڕەگەزی كورد لەسەردەمی پەهلەوییەكان"1926- 1979" بەدیاریكراوی لەسەردەمی دەسەڵاتی ڕەزاشادا، بەتوندی هەوڵدرا بۆ سڕینەوەی هەر تایبەتمەندی و خەسڵەتێكی نەتەوەیی كوردو تواندنەوەی لە بۆتەی نەتەوەی ئێراندا، لەوانەش" لە ناوبردن و تواندنەوەی زمانی كوردی و قەدەغەكردنی لەسەرجەم كایەكانی ژیاندا، قوتابخانەو چاپخانەكانی غەیرە فارسی داخران، دیمۆگرافییای زۆر ناوچەی گۆڕی، ناوی كرماشانی لە لوڕستان و ڕۆژئاوای ئازەربایجان لە جیاتی كوردستان گۆری، ورمێی گۆڕی بۆ ڕەزاییە".دەوڵەتی ڕەزاخان و كوڕەكەی بەناوی یەكبوونی خاكی ئێران و هەویەیی میللی ئێرانەوە هەریەكە لە ڕاپەڕینی سمكۆی شكاك 1920-- 1930و "كۆماری كوردستانی لە مهاباد ساڵی 1946"دا تێكشكاند و ڕێگەی گەشەكردنی نەتەوەیی لە كورد بەست.\nئەوەی ئەمڕۆش لەسەر ساحەكە دەگوزەرێت، كە(ئێران) نیمچە ئیمپڕاتۆریایەكی مەزهەبییە، هەمان ڕێبازی مێژوویی ئێران دژ بە گەلی كورد درێژە پێدەدات، بەڵام وەك هەمیشە سەبارەت بە پارت و هێزە كوردییەكانی ئەم پارچەیەی كوردستان، تا چەند تێكۆشاون و كاریانكردووە بۆ بەدیهێنانی خەونی بەدینەهاتووی" پێشەوا قازی موحەمەد و دكتۆر عەبدورەحمان قاسملۆ"، ئەوەی جێی سەرنجە بە شێوەیەكی گشتی زۆربەی حزبە سیاسییە كوردەكان لەم پارچەیی كوردستاندا نەیانتوانیوە لەسەر بنەمای ئاگایی و ئەزموونی داینامیكی نیوەی سەدەی بیستەم چاڵاكییە سیاسییەكانی خۆیان ڕێكبخەن، وەك نەریتێكی وەستاو چەق بەستوو سەیری سیاسەتەكانی خۆیان دەكەن، نەوەك ڕێگایەكی داینامیكی گەیشتن بە ئاواتەكانییان.\n1-\tد.عەبدولرەحمان قاسملوو، كوردستان و كور، وەرگێرانی عبدوڵا حسن زادە، چاپی نوێ، سوێد، 2004.\n2-\tد.عەزیز شەمزینی، جوڵانەوەی رزگاریی نیشتیمانیی كوردستان،چ4، وەرگێڕانی فەرید ئەسەسەرد، سەنتەری لێكۆڵینەوەی ستراتیژی كوردستان، سلێمانی، 2004.\n3-\tد.جعفر علی، ناسیۆنالیزم وناسیۆنالیزمی كوردی،چ2، چاپخانەی ڕۆژهەڵات، هەولێر، 2013.\n4-\tد. ڕەفیق سابیر، ئیمپراتۆریای لم، چاپ،3، ناوەندی غەزەلنووس، سلێمانی، 2014.\n5-\tعەبدوڵڵا ئۆج ئالان و مەسەلەی كورد لە خۆرهەڵاتی ناوین، د. عەبدولڵای ئاوریشمی، وەرگێڕانی، سیدۆ داود عەلی، خانەی چاپ و پەخشی ڕێنما، سلێمانی، 2015.\n6-\tد. ئیبراهیم خلیل ئەحمەد و د. خەلیل عەلی مراد، مێژووی ئێران و توركیا، وەرگێڕانی لە عەرەبییەوە، بەهادین جەلال مستەفا، دەزگای چاپ و بڵاوكردنەوەی ڕۆژهەڵات، هەولێر، 2011.\nكورد لەنێو بۆتەی ڕەگەزی فارسدا\nسەفەوییەكان لەپاڵ كوشتاری بە كۆمەڵی خەڵكی كوردستاندا لەلایەكی ترەوە كەوتنە ڕاگوێزانی هەزاران خێزانی كورد


زۆر سەربەستانە و دوور لە هۆگری تایبەتیمان لێکدانەوەی زانستیانەی هەل‌ومەرج و ژیان و خەباتی ڕێبەرانی بزووتنەوەی نیشتیمانی کوردستانمان لە هەر چوار بەشی کوردستان کردبا و دەست نیشانی کەموکورتیەکانمان بەگوێرەی ئیمکان کرابا هەتا نەسلی نوێ ئەزموونی سیاسی و تێکۆشانیان لێوەربگرن. بە هۆی هەژاری سەرچاوە مێژوویەکان و ئەو دیکۆمێنتانەی کە لەسەر جووڵانەی کورد نوسراوە ن، شەرت نیە هەموویان دروست بن و کورد بە مڵکی خۆی بزانێت. من دەڵێـم ئەو روداوانەی بەسەر کورد داهاتوون و کەوتوونەتە سەر زاروبوون بە نێوئاخنی پەرتوکە مێژوویەکان، زۆر جاران شێواندنی پێوە دیار بووە و غەدری گەورە لە کورد و ڕێبەرانی کراوە بە هۆی دەزگای جاسووسی داگیرکەرانی کوردستان و ئەو زلهیزانەی جیهان کە بەرژەوەندیان لەگەل کورد و سەرکەوتنی خەباتیدانەبووە.


ئیدریس ئێلبا - ویکیپیدیا، ئینسایکڵۆپیدیای ئازاد\nئێلبا لە ٢٠١٨\nئیدریس ئاکونا ئێلبا\n(١٩٧٢-٠٩-٠٦) ٦ی ئەیلوولی ١٩٧٢ (تەمەن ٤٩ ساڵ)\nھاکنی، لەندەن، ئینگلتەرا\nدی جەی بیگدریس\nسیرا لیۆنین (سینس ٢٠١٩)\nھانی نۆرگارد (ھاوسەرگیری ١٩٩٩–٢٠٠٣)\nسۆنیا نیکۆلا ھاملین\nنەینا گارز (٢٠١٣–٢٠١٦)\nپارلۆفۆن، ٧ وەلاس\nئیدریس ئاکونا ئێلبا (بە ئینگلیزی: Idris Akuna Elba؛ لەدایکبووی ٦ی ئەیلوولی ١٩٧٢ لە لەندەن، ئینگلتەرا) ئەکتەر، نووسەر، گۆرانیبێژ، گۆرانیبێژی ڕاپ، بەرھەمھێنەر، دی جەی و ھۆنراوەنووسێکی ئینگلیزە. ئیدریس بە ڕۆڵی سترینگەر بێڵ لە زنجیرە دە وایر لە کەناڵی ئێچ بی ئۆ، دی سی ئای جۆن لوتەر لە کەناڵی بی بی سی وەن ناوبانگی پەیداکرد. لە ساڵی ٢٠١٣، لە فیلمی ژیاننامەیی ماندێلا:ڕێگایەکی درێ بەرەو ئازادی توانی وەک ئەکتەر ناوبانگ دەربکات.\n١ ژیانی زوو\n٢ ژیانی تاکەکەسی\n٢.١ تووشبوون بە ڤایرۆسی کۆرۆنا\nئێلبا لە ٦ی ئەیلوولی ١٩٧٢ لە شاری لەندەن لەدایک بووە. کوڕی (وێنستنە)، ئەو پیاوەی لە کارگەی فۆڕد داگەنھام کاری دەکرد، دایکیشی ناوی ئێڤی یە کە ژنێکی غانایییە. دایک و باوکی لە سیەرالیۆن ھاوسەرگیریان کردبوو، دواتر ماڵیان گواستەوە بۆ لەندەن. ئێلبا ناوەکەی خۆی کورت کردەوە بۆ (ئیدریس) کاتێک لە قوتابخانەیەک بوو لە شارۆچکەی کانینگ.\nئێلبا سێجار ھاوسەرگیری کردووە. یەکەم: لەگەڵ (کیم نۆگاد) لە ساڵی ١٩٩٩ بۆ ٢٠٠٣، پاشان لەگەڵ (سۆنیا نیکۆل ھاملین) بۆ ماوەی چوار مانگ لە ساڵی ٢٠٠٦. دوو منداڵی ھەیە کچێک لە ھاوسەری پێشووی (کیم)، کوڕێک لە ھاوڕێی پێشووی (ناینا گاس).\nئێلبا لایەنگری سەرسەختی یانەی ئەرسیناڵە.\nتووشبوون بە ڤایرۆسی کۆرۆنا[دەستکاری]\nئەکتەری بەریتانی ئیدریس ئەلبا لە دووشەمە ١٦ی ئازاری ٢٠٢٠ ڕایگەیاند، خۆی و ھاوسەرەکەی تووشی ڤایرۆسی کۆڕۆنا (کۆڤید-١٩) بوون، ئێلبا لە کورتە ڤیدیۆیەک کە لە توویتەر بڵاوی کردەوە گوتی «نیشانەکان دەریانخست کەمن تووشبوومە بەڵام ئێستا باشم، ھیچ نیشانەیەکم نەماوە، بەڵام من کە نێردراومەوە تاکە شت کردم ئەوەیە لەماڵ بمێنمەوە.» ئێلبا ئەوەشی ئاشکرا کردبوو کە لەماوەی ژیانیدا ناڵاندوویەتی بە ئاسم، ئەمەش وایکردووە کە تووشبوونی بە کۆرۆنا بچێتە پۆلینێکی دژوارەوە. ڕۆژی ٣١ی ئازار، خۆی و ھاوسەرەکەی ڕایانگەیاند دوای خۆ کەرەنتینەکردنیان بۆ دوو حەفتە ئەوا بەتەواوی چاکبوونتەوە.\nلە تشرینی یەکەمی ٢٠١٤، ئێلبا زنجیرەی (جۆرنی دۆت)ی پێشکەش کرد لە ئەفریقا لەسەر ڕادیۆی بی بی سی ٢، ھەموو جۆرێکی مۆسیقای ئەفریقی بەدوای دەگەڕان. ھەروەھا ئێلبا تەلەفیزیۆنی جۆراوجۆری (کۆمێرسیاڵس)ی بۆ کۆمپانیای (سکای بۆکس-سێت) پیشان داووە لە ساڵی ٢٠١٣، ٢٠١٤, ٢٠١٥، ٢٠١٦, ٢٠١٩.\nئێلبا لە ئایاری ٢٠٠٧، ھەڵبژێردرا وەک کەسێکی جوان، کە ساڵانە ١٠٠ لەجوانترین کەسەکان ھەڵدەبژێرن لەجیھاندا، لە تشرینی یەکەمەی ٢٠١٤، ئێلبا خەڵاتی پێشکەش کرا لەلایەن (خەڵاتەکانی مۆبۆ-MOBO AWARDS). لە ٢٠١٥ ھەڵبژێردرا وەک جوانپۆشترین ٥٠ پیاوی بەڕیتانیا. ئێلبا وەک فەرمانبەرێکی ئیمپراتۆری بەڕیتانیا دیاری کرا لە (OBE) لەسەرەتای ساڵی ٢٠١٦، لە ساڵی ٢٠١٧ ئێلبا ناونیشانی پیاوەکەی بردەوە لە گروپی (پەروەردەکردنی ساڵ) دواتر خەڵات کرا لەلایەن بەڕیتانیا.\n^ Yuan, Jada (8 June 2012). "Idris Elba on Prometheus, Learning to Box, and His Party House". vulture.com. Archived from the original on ٢٤ی تەممووزی ٢٠٢٠. Retrieved 14 October 2013. Check date values in: |archive-date= (help)\n^ Addley, Esther (20 March 2008). "He often has fewer lines than anyone else but you still feel as though he has the bigger part, because he is luminous". The Guardian. Archived from the original on 1 December 2016. Retrieved 23 August 2013.\n^ France, Lisa Respers. "Idris Elba's wife, Sabrina Dhowre, also tests positive for coronavirus". CNN. Retrieved 2020-03-23.\n^ "Mobo Awards 2014: Idris Elba receives inspiration award". The Daily Telegraph. 23 September 2014. Archived from the original on 9 January 2018. Retrieved 7 November 2018. ٩ی کانوونی دووەمی ٢٠١٨ لە وەیبەک مەشین، ئەرشیڤ کراوە.\n^ Mendick, Robert; Swinford, Steven (31 December 2015). "New Year's Honours: Idris Elba, Barbara Windsor, Damon Albarn and Ronnie O'Sullivan named in 2016 list". The Daily Telegraph. Archived from the original on ٢٠ی تشرینی یەکەمی ٢٠١٩. Retrieved 31 December 2015. Check date values in: |ڕێکەوتی ئەرشیڤ= (help) ٢٠ی تشرینی یەکەمی ٢٠١٩ لە وەیبەک مەشین، ئەرشیڤ کراوە.\nکۆمنزی ویکیمیدیا، میدیای پەیوەندیدار بە ئیدریس ئێلبا تێدایە.\nURL نەدۆزرایەوە. تکایە URLێک لێرە دیاری بکە یان دانەیەک بۆ ویکیدراوە زیاد بکە.\nئیدریس ئێلبا لە بنکەدراوەی ئینتەرنێتیی فیلمەکان\nوەرگیراو لە «https://ckb.wikipedia.org/w/index.php?title=ئیدریس_ئێلبا&oldid=845572»\nئەم پەڕەیە دواجار لە ٠١:٣٠ی ٢٣ی ئەیلوولی ٢٠٢١ نوێ کراوەتەوە.


ئاگرکەوتنەوەی کوشەندە لە "ریگە"ی پێتەختی ئێستۆنی هه‌واڵه‌کان\nڕۆژی چوارشەممە 8ی مانگی گوڵان، بە هۆی ئاگر تێبەربوونی مێهمانسەرایەک لە شاری “ریگە”ی پێتەختی ئێستۆنی، 8 کەس گیانیان لە دەست دا.\nپۆلیسی ئێستۆنی ڕایگەیاندووە کە 8کەس بە هۆی ئاگرتێبەر بوونی مێهمانسەرایەک لە “ریگە”ی پێتەختی ئێستۆنی گیانیان لە دەست داوە و زیاد لە 9 کەسیش بریندار بوون. کاربەدەستانی وڵاتی ئێستۆنی تا کاتی ئامادە کردنی ئەم هەواڵە، هیچ ڕوونکردنەوەیەکیان بۆ هۆکاری ڕووداوەکە نەبووە.


«هانای ڕۆژهەڵات»، هەوڵیک بۆ یارمەتی هەژارانی کوردستان لە سەردەمی کۆرۆنادا \nلە ڕۆژانی سەرەتای دەرکەوتنی ڤیرووسی کۆرۆنا لە کوردستانی ڕۆژهەڵات، یەکەم قوربانیانی کۆمەڵایەتی ئەم ڤیرووسە، خەڵکی کرێکار، کەم داهات و هەژاری کوردستان بوون. خەڵکانێک کە داهاتیان ڕۆژانە بوو. داخرانی ناوەندەکانی کار و نەمانی دەرفەتی کرێکاری ڕۆژانە گرفتی جیددی بۆ کۆمەڵێکی بەرچاو لە خەڵکی هەژاری کوردستان پێک هێنا. کۆمەڵێک لە چالاکوانانی سیاسی و مەدەنی و دڵسۆزانی کوردستانی ڕۆژهەڵات کەمپینێکیان بۆ بە هاناوەچوونی خەڵکانی هەژار و کەمداهاتی کوردستان لە دەرەوە و ناوخۆی وڵات ڕێکخست. ئەم کەمپینە پاش ماوەیەک توانی یارمەتییەکی بەرچاو کۆبکاتەوە و بیانگەیەنێتە دەست، خەڵکانی شایستە. ئەوەی لێرەدا دەیخوێننەوە وت و وێژێکی ئاسۆی ڕۆژهەڵاتە لەگەڵ کاک «خەلیل عەبدوڵڵا پوور» ئەندامی بەڕێوبەری کەمپەینی هانای ڕۆژهەڵات.\nئاسۆی ڕۆژهەڵات؛ بەڕێز عەبدوڵڵا پووڕ بیرۆکەی دامەرزاندنی کەمپەینی «هانای ڕۆژهەڵات» لە چییەوە سەرچاوەی گرت؟ مەبەستان لە «ڕۆژهەڵات»، کوردستانی ڕۆژهەڵاتە؟ بۆچی ڕۆژهەڵات؟ و ئامانجی ئەم کەمپینە چییە؟\nخەلیل عەبدوڵڵاپوور؛ سەرتای بڵاو بوونەوەی پەتای کۆرۆنا لێرە لەدەرەوەی وڵات ئەو بیرۆکەێە هاتەئاراوە کە ئێمە هەموو بەیەکەوە یارمەتی خەڵکی هەژار وکەم داهات بدەین، ئەو کەسانەی کە کرێکارێکی رۆژکارن یانی ئەگە ئەورۆ کار نەکەن سبەی هیچیان بۆ خواردن نییە. سەبارەت بە ناوی رۆژهەڵات، بەڵێ مەبەست ئەوە بوو کە ئێمە به هانای خەڵکی فەقیر و هەژاری رۆژهەڵاتەوە بچین ، ئەو بەشە لە کوردستان کە هەمیشە لەکاتە ناخۆش و تاڵەکاندا بە هانای پارچەکانی دیکەی کوردستانەوە هاتووە. لە چاو بەشەکانی دیکەی کوردستان، رۆژهەڵات زۆر لە مەترسی کۆرۆنا دابوو، ئامانجی هانای رۆژهەڵات جیا لە کۆ کردنەوەی هاوکاری بۆ خەڵکی فەقیر و کەم داهات. سازکردنی پلاتفۆرمێک بۆ هەموو ئەو کەمپەینانە کە لەناو خۆی وڵات لە لایەن خەڵکی خۆبەخشەوە وەرێ خراون.\nئاسۆی ڕۆژهەڵات؛ تا چەندە لە ئەنجامی کار و هەوڵەکانی خۆتان سەرکەوتوو بوون؟ بە هەڵسەنگاندنی خۆتان پێشوازی لە کەمپینەکە چۆن بووە و چاوەڕوانییەکانتان چین؟\nخەلیل عەبدوڵڵاپوور؛ لە کاری رێکخراوەیی دا زەمان دیاری دەکا کە ئایا ئەو کەمپەینە سەرکەوتوو بوە یان نا! ئەمن دەتوانم بڵێم کەمپەینەکە زیاتر لە چاوەڕوانی سەرکەوتنی بەدەست هێناوە، خەڵکانێکی زۆر لە بەشەکانی دیکەی کوردستان و ناو خۆی وڵات پشتیوان و یارمەتیان داوە. ئەو یەکبوونە دەسکەوتێکی مەعنەوی گەورەیە بۆ کەمپەینی هانای رۆژهەڵات و لێرەوەش دەبێ ئەوەش بلێم کە زۆرێک لەو کەسانەی یارمەتی هانای رۆژهەڵاتیان داوە خەڵکی پارچەکانی دیکەی کوردستان و بەتایبەت باشوورن و ئێمەش لێرەوە دەستخۆشیان لێدەکەین.\nئاسۆی ڕۆژهەڵات؛ پێوەندی کەمپینی «هانای ڕۆژهەڵات» و ڕێکخراوە و کەمپینە خۆبەخش و مەدەنییەکانی ناخۆی کوردستان چۆنە و لە چ ئاستێکدایە؟ دەکرێ کورتەیەک لە چۆنییەتی و شێوازی کاری کەمپینەکەمان بۆ باس بکەن؟\nخەلیل عەبدوڵڵاپوور؛ هانای رۆژهەڵات لە زۆرینەی شارەکانی رۆژهەڵات یارمەتی کەمپەینەکانی داوە، بەدڵنیایەوە هانای رۆژهەڵات دەستی زۆرێک لەو کەمپەینانەی گرتوە کە داوای هاوکاریان کردوە و ئەرکی هانای رۆژهەڵاتیش تەقویەتی ئەو کەمپیەن و رێکخراوانەیە کە چالاکن و خەڵکین.\nئاسۆی ڕۆژهەڵات؛ بەڕێز عەبدوڵڵا پووڕ چالاکی ڕێکخراوە مەدەنییەکان و کەمپەینەکان لە شارە و گوندەکانی ڕۆژهەڵات تا چ ڕادەیەک توانیووە پێشگیری لە تەشەنە سەندنی ڤیرووسی کۆرۆنا بکات و کاریگەرییە نەرێنەکانی ئەم هەڵ و مەرجە لەسەر بنەماڵە کەم داهاتەکان کەم بکاتەوە، بە گشتی ڕۆڵی ڕێکخراوەی مەدەنی و خەڵکانی خۆبەخش لەم هەڵ و مەرجە دا چۆن دەنرخێنن؟\nخەلیل عەبدوڵڵاپوور؛سەرەتا ئەوە ئەرکی رێکخراو و کەمپەینەکان نییە کە ئەرکی دەزگای تەندرووستی وڵاتێک لە پێشگرتنی نەخۆشی کرۆنا دا بگێرن، لێرە ئێمە لەگەڵ بۆشایەکی خزمەتگوزاری رووبەرووین کە حکوومەت لە بەرامبەری دا زۆر خەم ساردەو و هیچ بۆ نەکردوە. ئەو کەمپەینانە توانیویانە لە بواری مەرهەمێکی چکۆلە بخەنە سەر برینی ئەو خەڵکە هەژارە، بەڵام لە بواری ئاگا کردنەوە دەتوانم بڵێم رۆڵێکی بەرچاویان گێراوە .\nئاسۆی ڕۆژهەڵات؛ هەروەک بۆ خۆشتان دەزانن کەمپین «کاتی»ـیە و بۆ ئامانجی کاتی پێک دێت، کەمپینی «هانای ڕۆژهەڵات» پلان و بەرنامەی درێژماوەی هەیە؟ یان پاش نەمانی کۆرۆنا کۆتایی پێ دێت؟\nخەلیل عەبدوڵڵاپوور؛ هانای رۆژهەڵات بۆ یارمەتی دانی خەڵکی فەقیر و هەژار لە کاتێ کرۆنا دا پێک هات و لە کوردستانیش بەهۆی ئەو پراوێز خستن و پشت گوێ خستنەی حکوومەتەکانی ناوەند لە ئێران و بێ گومان خەلگانێکی زۆر هەیە کە پێویستیان بە یارمەتی دەبێ تەنانەت لە دوای دەورانی کۆرۆناش، هەر چەند باس لە دەوری دووهەم و مەترسی داری کرۆناش دەکرێ، بەڵام فیعلەن هانای رۆژهەڵات درێژە بە کارەکانی دەدات.


چیرۆكی ئەو کچەی چۆکی بە شێرپەنجە دادا\n07:10 - 06/02/2021\nمن سۆزیار عمر، لە ۱٥/۸/۱۹۹٥ لە شارە ئازیزەکەی سلێمانی لەدایک بووم. خۆێندنم لە زانکۆی ڕاپەڕین بەشی زمانی ئینگلیزی لە شارە شیرینەکەی قەڵادزێ تەواو کردوە، لە ئێستادا وەک هەموو هاوتەمەنەکانم لە کەرتی تایبەت مامۆستام.\nسێ ساڵە هاوسەرگیریم کردووە، ساڵێک بەرلە ئێستا پاش دروستبوونی گرێیەک لە مەمکم و عەمەلیاتکردنی دەرکەوت کە شێرپەنجەی مەمکم هەیە، سوپاس بۆخوا پاش دوو عەمەلیات و چەندین جەلسەی کیمیایی و تیشک و چەندین ناخۆشی و سەختی لە ماوەی ئەو ساڵەدا سوپاس بۆ خوا ئێستا باشم و چەن عیلاجێکی کەمم ماوە.\nمن بەهێز بووم، کە زانیم نەخۆشم سوپاسی خوام کرد، چونکە هەموو نەخۆشییەک لای ئەو دێت و چارەسەریش هەر لایەخۆیەتی. ( تەنها شت کە بیرم لێ ئەکردەوە ئەوەبوو کە چۆن بە دایکم بڵێم) ساڵێکی پر لە سەختی و ناخۆشی بوو بەڵام لە پێکەنینی نەخستم، ماڵەکەمم نەکردە تەعزییە و لە كارەکەم و ژیانی ئاسایی خۆم بەردەوامبووم. (تەنانەت بە باشترین مامۆستای ساڵ دیاریکرام).\nسوپاسی دایکم و هاوسەرەکەم و هەموو هاوڕێ و ئەندامانی خێزانەکەم و هەموو کەسە نزیک و دوورەکان ئەکەم، چونکە هەمیشە ئەوەی توانیبێتیان بە زیادەوە بۆیان کردوم.\nسوپاسی خوێندکارە ئازیزەکانم ئەکەم کە هەمیشە پاڵپشتیان کردووم خەمخۆرمبوون هەمووتانم زۆر خۆشەوێت، سوپاس بۆ ئەو خۆێندنگایەی کە مامۆستا بووم لێی.\nمەبەستم لە باسکردنی ئەم چیرۆکە ئەوەبوو کە شێرپەنجە ئەو وەحشە نیە کە خەڵک لێی ئەترسێ، ڕاستە زۆر قورسە زۆر بە ئازارە زۆر ناخۆشە، بەڵام تێ ئەپەڕێت، ئاگاداری خۆتانبن هەمیشە پشکنینەکانتان لەکاتی خۆیا بکەن و نەخۆشیەکانتان ئیهمال مەکەن، خانمانی ئازیز پشکنینی مەمک زۆر گرنگە تکایە پشت گوێی مەخەن گرنگنیە تەمەنت چەنە من تەنها ۲٤ ساڵ بووم نەخۆش هەیە لە منیش گەنجترە. ئەو نەخۆشیە تا زووتر پێی بزانیت ئاسانتر چارەسەر ئەکرێن، کە پێیان وتی شێرپەنجەت هەیە کۆتایی دنیا نیە، وەک هەموو نەخۆشییەکی تر ئەچیتە نەخۆشخانە و چارەسەر وەرەگری، ڕاستە چارەسەرەکان زۆر سەختن (من تا ئێستاش ئازارەکەی لە جەستەما ماوە) بەڵام هەرگیز لەبیریمەکە تا بەهێز بیت ئاسانتر تێئەپەڕێ. خوای گەورە شیفا دەنێرێ.\nHalgord قام بالإرسال الیوم، الساعە 6:52 م


ئامانجی ئەمریکا گۆڕینی دەسەڵات لە ئێرانە - Mehr News Agency\n6 gelawêjê 2018 - 10:31\nNews Code 20782\nئاژانسی مێهر، بەشی نێو نەتەوەیی : لەم دواییەدا سه‌رچاوه ئه‌مریکایی و عه‌ره‌بییه‌کان له هه‌وڵی ترامپ بۆ پێکهێنانی ڕێکخراوێکی ئه‌منیه‌تی و سیاسی نوێ له‌گه‌ڵ وڵاتانی عه‌ره‌بی که‌نداوی فارس، میسر و ئه‌ردۆن بۆ دژایه‌تی کردنی ئێران هه‌واڵیان داوه. کۆشکی سپی داوای کردووه تاکوو هاوکاری مووشه‌کی و سه‌ربازی و دژه تیرۆر له‌گه‌ڵ ئه‌م وڵاتانه په‌ره بسێنێت.\nئه‌م گه‌ڵاڵه‌یه له لایه‌ن به‌رپرسانی کۆشکی سپی وه‌ک ناتۆی عه‌ره‌بی باسی لێوه ده‌کرێت. ده‌وڵه‌تی ترامپ هیواداره له ۱۲ و ۱۳ی ئۆکتۆبه‌ر به فه‌رمی ئه‌م ڕێکخراوه‌یه ڕابگه‌یه‌نێت. ئه‌مریکا به لاسایی کردنەوەی ناتۆ له دوای ڕێکخراوێکی سه‌ربازی به ناوی هاوپه‌یمانی ستراتیژیکی ڕۆژهه‌ڵاتی ناڤینه بۆ دژایه‌تی کردنی ئێرانە. ئه‌م گه‌ڵاڵه‌یه ساڵی ڕابردوو له میانه‌ی سه‌فه‌ری ترامپ بۆ عه‌ره‌بستان باسی لێکرا، به پێی پاگه‌نده‌ی به‌رپرسانی کۆشکی سپی ئامانجی ئه‌م هاوپه‌یمانییه نوێیه ڕووبه‌ڕوو بوونه‌وه‌ی تیرۆر و توندڕه‌وی ئێران و سه‌قامگیر کردنی ئاشتی له ڕۆژهه‌ڵاتی ناڤینه.\nهه‌ر به‌م بۆنه‌وه و بۆ لێکۆڵینه‌وه‌ی زیاتر له پرسی ناتۆی عه‌ره‌بی ئاژانسی مێهر له‌گه‌ڵ حسەین عەسکەری، مامۆستای زانکۆی جۆرج واشنتۆنی ئەمریکا و ڕاوێژکاری دارایی عەرەبستان گفتوگۆیه‌کی ئەجام داوه که پێشکه‌ش ده‌کرێت:\n* وه‌ک ده‌زانن بڕیار وایه تاکوو له هاوپه‌یمانییه‌کی نوێی ئه‌منی و سه‌ربازی له نێوان وڵاتانی عه‌ره‌بی و ئه‌مریکا له دژی ئێران پێک بێت، ئایا ئه‌م هاوپه‌یمانییه یه‌کگرتوویی پێویستی تێدا هه‌یه؟\nئەگەر ئێوە لە ئەندامانی ئەم هاوپەیمانییە بڕوانن دەبینن کە ئەوان و دوو بە کرێگیراوی ئەردۆن و میسر، هەمان وڵاتانی پێشووی کەنداوی فارسن، سوپای ئەم وڵاتانە لە خزمەت کەسێک دایە کە پشتی بە یارمەتی دارایی ئەستوورە. ئەم هاوپەیمانییە گرووپێکی کاریگەر نییە بەڵکو گرووپێکی سەربازین کە ئەمریکا و ئیسڕائیل پشتیوانیان دەکات.\nئەمرکا دەیەوێت چەکی خۆی بفرۆشێت و کاریگەری زیاتری لە ڕۆژهەڵاتی ناڤین هەبێت لە حاڵێکدا هەوڵ دەدات ئێران لاواز بکات و گۆڕینی دەسەڵاتی سیاسی ئێرانیش دابڕێژێت.\nمن دەبێت بڵێم ئەم هاوپەیمانییە تەنانەت وەک یەکگرتنێکی سەربازیش شکست دێنێت. عەرەبستان و ئیمارات بەڕاستی نایانەوێت شەڕ دروست بێت، تەنانەت گەر نتانیاهۆش توڕە بێت و ترامپیش بە ئامانجەکانی خۆی نەگات.\n* داهاتووی ئه‌م هاوپه‌یمانییه به پێی هاوپه‌یمانییه‌کانی ڕابردوو که له دژی ئێران و به سه‌رۆکایه‌تی عه‌ره‌بستان شکستی هێنا چۆن ده‌بینن؟\nوەک پێشتریش ئاماژەم دا بە دووری دەزانم ئەم هاوپەیمانییە بە هیچ سەرکەوتنێک بگات.\nئێران دەبێت هەوڵ بدات هاوپەیمانی لەگەڵ تورکیا، ئەفغانستان و قەتەر ساز بکات. هەروەها پەیوەندی لەگەڵ عێراق بە هێز بکات. ئێران دەبێت لەم گۆڕانکاریانەی ئێستە وەک پەیامێک بۆ بە ئاگا بوونەوەی بە پەلە سوود ببات. گوشارە سیاسی و ئابوورییەکان زۆرتر دەبێت مەگەر ئەوەی ئێران کاری بەرچاو و ڕاستەقینە ئەنجام بدات.\n* لاتان وایه بۆ ۳ حه‌فته به‌ر له ده‌ست پێ کردنی گه‌ماڕۆکانی سه‌ر ئێران ده‌یانه‌وێت ئه‌م هاوپه‌یمانییه ڕابگه‌یه‌نن؟\nوڵامی ئەم پرسیارە ئاسان و ڕوونە، هاوپەیمانەکانی ئەمریکا و ئیسڕائیل هێرشێکی فرە ڕەهەندیان بۆ سەر ئێران دەست پێ کردووە، واتا گوشار لە هەموو لایەکەوە.\n* له سێبه‌ری سیاسته‌کانی سه‌رۆک کۆماری ئه‌مریکا وه‌ک دیاره ئه‌م هاوپه‌یمانییه سه‌ربازییه بۆ وه‌رگرتنی پاره له وڵاتانی عه‌ره‌بییه به بیانووی مه‌ترسی ئێران، ئێوه ڕاتان چییه؟\nمن لەگەڵ ئەم ڕایەم، بەڵام دەبێت زیادی بکەم ترامپ دەیەوێت چەکێکی زۆر بفرۆشێت بە مەبەستی بەهێز کردنی زیاتری بنەماڵەکەی خۆیی و هاوپەیمانەکانی، ئەویش بە پارەی نەوتی خەڵکی عەرەب. ئەو نەوتەی کە هین خەڵک و نەوەی داهاتووی وڵاتانی عەرەبە، ئەم نەوتە بۆ خۆشگوزەرانی حاکمان و کڕینی بەکرێگیراو لە لایەن ئەوانەوە نییە، سامانی خەڵکی ئاساییە. هەروەها ئەمە هاوپەیمانییەکە بۆ ئەنجام دانی ئۆپراسیۆنی نەهێنی لە ناوچەکە لە دژی هەژموونی چین لە ڕۆژهەڵاتی ناڤین و کەنداوی فارس.\n* ئه‌م هاوپه‌یمانییه به پێی هێزی ده‌ریایی و ئاسمانی دروست ده‌کرێت له حاڵێکدا هێزی وشكانی گرنگه بۆ سه‌رکه‌وتن، ئه‌م بابه‌ته چۆن ده‌بینن؟\nئێوە ڕاست دەڵێن بەڵام لە ڕاستیدا ئەمە هەموو ئەو شتەی نییە کە ڕوو دەدات. لام وایە ئەگەر هێرشی سەربازی بکرێتە سەر ئێران ئەم شتانە ڕوو دەدات:\nلاواز کردنی ئابووری ئێران، بەهێز کردنی شۆڕشە ناوخۆییەکان تاکوو ئەو جێگەی بتوانن، بەرز کرڕنەوەی ئۆپراسیۆنی نەهێنی ئەمریکا و ئیسڕائیل لە ناوچەکە، دەست پێ کردنی شەڕی سەربازی و درێژەدانی بە بۆمبڕێژ کردن و دواار هیوا بەستن بە سەرهەڵدانی ناوخۆیی بۆ ڕووخاندنی دەسەڵاتی سیاسی لە ئێران.\n* ئێران دەبێت چی بکات؟\nدەبێت دووبارە بە ئێرانییەکان سەبارەت بە توانی حکومەت و شەڕی دژە گەندەڵ دڵنیایی بدرێت. لەئێستادا خەڵکی ئێران دەبێت شەڕی ئێران و عێراق و پشتیوانی هەموو جیهان لە عێراق وەبیریان بێتەوە.\nحکومەت پێویستی هەیە کە خەڵک بەتەواویی پشتیوانی بێت ئەگەر دەیەوێت لە بەرانبەر ئەم هێرشە سەرکەوتوو بێت. ئەندامانی باڵای دەوڵەت دەبێت ڕاستگۆ بوون و توانی حکومەتداری خویان بە خەڵک نیشان بدەن و بیسەڵمێنن.\nئێران بژاردەی زۆری نییە و دەبێت پارە و پشتیوانی تەواو بە هاوپەیمانەکانی خۆی لە ناوچەکە بدات، ئەگەر بەڕاستی لە دوای گوشار بۆ سەر هاوپەیمانی عەرەبی لە ناوچەکەیە. بەڵێ دۆخی ئابووری زۆر خراپە و حکومەتی ئێران دەبێت ڕووبەڕووی ڕاستییەکان ببێتەوە بەڵام ئێرانییەکان دەبێت سەبارەت بەم هاوپەیمانییە و ئامانجەکانی هۆشیار بن.


رۆژنامەنوسانی ناوچەكانی جێناكۆك لە نێوان دوو بەرداشدا\nرۆژنامەنوسانی ناوچەكانی جێناكۆك، نیگەرانن لەوەی بەدەر لە یاسا بەركارەكانی تایبەت بە كاری رۆژنامەوانی عیراقی مامەڵەیان لەگەڵدا دەكرێت، بەهۆیەوە روبەڕوی دەستگیركردن و سوكایەتیی جۆراوجۆر بونەتەوە و دەڵێن ئەوەش كاریگەری كردۆتەوە سەر پیشەكەیان.\nئەو مامەڵەیە لەكاتێكدایە سەندیكای رۆژنامەنوسانی عیراق ئاشكرایدەكات، كە ئەوان ناتوانن بەرگری لە هیچ یەكێك لەو رۆژنامەنوسانە بكەن، كە ئەندام نین لای ئەوان، بەوەش دەیان رۆژنامەنوس لەیەككاتدا هەم لە دەرەوەی یاسای مافەكانی رۆژنامەنوسان مامەڵەیان لەگەڵدا دەكرێت، هەم بەبێ پاڵپشتی سەندیكا ماونەتەوە.\nهێمن دەلۆ، پەیامنێری كوردستان 24 لە كەركوك، یەكێكە لەو دەیان رۆژنامەنوسانەی دادوبێدادیانە بەدەست ئەو جۆرە مامەڵەیەوە.\nهێمن لە حوزەیرانی 2020، لەكاتێكدا سەرقاڵی روماڵكردنی پرسی سوتاندنی دانەوێڵەی جوتیاران بوو لە گوندێكی داقوق، هێزێكی ئەمنی كە سێ ئۆتۆمبێلیان پێبوو، گەیشتنە سەری و رێگرییان لێكرد روماڵ بكات. هێزەكە بەوەوە نەوەستان دەستگیریان كرد و گواستیانەوە بۆ فەرماندەیی هێزەكە لە نزیك داقوق (44كم باشوری كەركوك).\n"مامەڵەیەكی دوژمنکارانەیان لەگەڵ خۆم و تیمەكەمدا دەكرد، وتیان ئێوە بەپێی ماددەی چواری تیرۆر دەستگیركراون، لەبەرئەوەی هاتون چالاكییەكانی داعش بڵاودەكەنەوە"، هێمن زیاتر وتی "ماوەی دوو کاتژمێر بەبێ بڕیاری دادوەر دەستگیریان كردین و لێكۆڵینەوەی وردیان لەگەڵدا كردین، سوكایەتی و جوێنیان بە خۆمان و پێشمەرگە و سەركردەكانی كورد دەدا، دەیانوت بەخەویش پێشمەرگە ناگەڕێتەوە ئەم ناوچەیەیە، لەكاتێكدا ئێمە تەنیا بۆ روماڵی سوتاندنی دانەوێڵەی جوتیاران لە ناوچەكە بوین".\nمامەڵەیەكی دوژمنکارانەیان لەگەڵ خۆم و تیمەكەمدا دەكرد، وتیان ئێوە بەپێی ماددەی چواری تیرۆر دەستگیركراون\nئەوەش لەكاتێكدایە بەپێی ماددەی دەیەم لە یاسای مافەكانی رۆژنامەنوسانی عیراق ژمارە 21ی ساڵی 2011، نابێت لێپرسینەوە لە رۆژنامەنوس بكرێت یان لێكۆڵینەوەی لەگەڵدا بكرێت بەهۆی تاوانێكەوە كە خراوەتە پاڵی، تەنیا بە بڕیاری دادوەر نەبێت.\nهێمن دەلۆ، پەیامنێری كوردستان 24 لە كەركوك. ئەكاونتی هێمن دەلۆ، لە تۆڕی كۆمەڵایەتی فەیسبوك\nلەگەڵ ئەوەشدا هاتووە "پێویستە سەندیكای رۆژنامەنوسان و ئەو دەزگایەی كاری تێدا دەكات ئاگاربكرێتەوە".\nتۆمەتباركردنی هێمن بە ماددەی چواری تیرۆر و ئاگادارنەكردنەوەی سەندیكا و دەزگاكەی لە دەستگیركردنی، لەكاتێكدایە، لە ماددەی 18ی یاسای مافەكانی رۆژنامەنوساندا هاتووە "كار بە هیچ دەقێك ناكرێت كە دژ بەم یاسایە بێت".\nهێمن وتیشی "دەیانویست بە زەبری هێز لایڤێک بکەمەوە و بڵێم هەرچییەكم وتووە راست نییە و داوای لێبوردن بكەم، بەڵام من ئەوەم قبوڵنەكرد، دواتر دەزگاكەشم ئەوەیان قبوڵ نەبوو".\nهەوڵدان بۆ ناچاركردنی هێمن دەلۆیی، بەوەی لە لایڤێكدا داوای لێبوردن بكات، تەواو پێچەوانەی یاسای مافەكانی رۆژنامەنوسانە لە عیراق، چونكە لە بڕگەی یەكەمی ماددەی پێنجی یاساكەدا هاتووە "رۆژنامەنوسان مافی خۆبەدورگرتنیان هەیە لە نوسین و ئامادەكرنی ئەو بابەتە رۆژنامەوانییانەی لەگەڵ بیروڕاو بۆچون و ویژدانی رۆژنامەگەری خۆیاندا یەكناگرێتەوە".\nهێمن دوای دوو كاتژمێر بە مەرجی ئەوەی جارێكی تر بە هیچ شێوەیەك نەچێتەوە ئەو سنورە، ئازادكرا، ئەوەش دوای دەستتێوەردانی، ژمارەیەك لە پەرلەمانتار و لێپرسراوانی حكومی و حزبی هات.\n"هەرگیز ئەو رۆژەم بیرناچێتەوە، كە هێزی ئەمنی دەبینم رێک ئەو چیرۆکەم بەبیردێتەوە کە ئەوان رۆژنامەنوس وەکو دوژمنێک سەیر دەکەن، لەکاتێکدا ئێمە لە دەیان شوێن روماڵی سەرکەوتنەکانی هێزە ئەمنییەکانمان کردووە، بەبێ جیاوازی".\nهێمن لە ماوەی چوار ساڵی رابردودا، پێنج جار لەكاتی روماڵكردندا لەلایەن هێزە ئەمنییەكانەوە دەستگیركراوە و دەڵێت "زۆرینەیان گوێ بە یاسا نادەن، یان شارەزاییان لە یاساكاندا نییە، ئەو مامەڵەیەی دەیكەن دژ بەیاسا بەركارەكانە".\nبەپێی هەردوو یاسای مافەكانی رۆژنامەنوسان لە عیراق و یاسای رۆژنامەگەری لە كوردستان، رۆژنامەنوسان ئازادن و مافی بەدەستهێنانی زانیاریی، هەواڵ و بەیاننامە و ئەو ئامارانەیان هەیە كە قەدەغەكراو نییە و مافی خۆیانە لە سنوری یاسادا بڵاویبكەنەوە. هەروەها مافی ئامادەبونیان هەیە لە هەموو كۆنگرە و كۆبونەوەیەكی گشتیدا بۆ كاری پیشەیی خۆی.\nچیا نوری، پەیامنێری كەناڵی ئاسمانی پەیام لە كەركوك، یەكێكی ترە لەو رۆژنامەنوسانەی چەند جارێك روبەڕوی پێشێلكاری بۆتەوە و بەهەمان شێوە بەدەر لە یاسا بەركارەكان مامەڵەی لەگەڵدا كراوە.\n"هێزە ئەمنییەكان لێكۆڵینەوەی وردیان لەگەڵ دەكردم، بەبێ بڕیاری دادوەر دەستگیریان دەكردم، هەندێك كات كەلوپەلەكانیان دەشكاندم... هەروەها هەڕەشەیان دەكرد لەوەی دەبوو بابەتە رۆژنامەوانییەكان بەدڵی ئەوان بنوسم"، چیا وایوت.\nهەڕەشەیان دەكرد لەوەی دەبوو بابەتە رۆژنامەوانییەكان بەدڵی ئەوان بنوسم\nبە گشتی 13 هێزی جۆراوجۆری ئەمنی تەنیا لە پارێزگای كەركوكدا هەن، ئەوەش بەپێی وتەی لێپرسراوانی لقی كەركوكی سەندیكای رۆژنامەنوسانی كوردستان، كە جەختدەكەنەوە لەوەی كاریگەریی هەیە لەسەر پێشێلكارییەكان.\nچیا نوری پێیوایە چارەسەری ئەو كێشەیە بەوە دەبێت كە راهێنان بە هێزە ئەمنییەكان بكرێت لەوەی چۆن مامەڵەیەكی تەندروست لەگەڵ رۆژنامەنوساندا دەكرێت و ئاشنابكرێن بە یاساكانی تایبەت بە كاری رۆژنامەوانی لە عیراق.\nداواشیكرد، بەردەوام كۆبونەوە و گفتوگۆ هەبێت لە نێوان رۆژنامەنوسان و دەزگاكانی راگەیاندندا.\nبەپێی ئامارەكانی سەندیكای رۆژنامەنوسانی كوردستان، لە چوار ساڵی رابردودا (سەرەتای 2017 تا كۆتایی 2020) سەدا 12ی پێشێلكارییە تۆماركراوەكان دژی رۆژنامەنوسان لە كەركوك بون.\nتەنیا لە ساڵی 2020دا، بەپێی ئامارەكانی سەندیكای رۆژنامەنوسان؛ 138 حاڵەتی پێشێلكاری لە هەرێمی كوردستان تۆماركراون و لەو ژمارەیە 25ــیان لە كەركوك بون.\nهێمن حەسیب، یاساناس، بە (كەركوك ناو)ی وت "دەبێت هەر کاتێک سکاڵا لە دژی رۆژنامەنوس تۆماربكرێت، لەسەر بنچینەی یاسای مافەكانی رۆژنامەنوسانی عیراق بێت، چونكە ئەم یاسایە لە كەركوك بەركارە، نەك یاسای رۆژنامەگەری لە كوردستان... بەڵام هەندێكجار بەرپرسان یان لێپرسراوانی فەرمانگەكان دەچن بە یاسای سزادانی عیراقی مامەڵە لەگەڵ كەیسەكانی رۆژنامەنوساندا دەكەن، لەو حاڵەتەدا رۆژنامەنوسەکە دەتوانێت داواکارییەک پێشکەش بکات بەوەی داگا بەپێی یاسای رۆژنامەگەری مامەڵە بكات... ئەوکات لەبەردەم دادوەر بە بەڵگە دەبێت بیسەلمێنێت کە رۆژنامەنوسە و بەڵگەکەش ئەوەیە کە دەبێت ئەندامی سەندیکای رۆژنامەنوسان بێت".\nبەڵام ئەو وتی كە یەكێك لە گەورەترین كێشەكانی بەردەم رۆژنامەنوسانی ناوچەكانی جێناكۆك ئەوەیە لەكاتی تۆمارکردنی سکاڵادا، بەپێی یاسای سزادانی عیراقی مامەڵەیان لەگەڵدا دەكرێت، بەتایبەت ماددەی 391 گوایە ماددەیەكی تایبەتە بە ناوزڕاندن.\nیان هەندێك كات رۆژنامەنوسان بە ماددە و دەقی یاسایی جیاوازتر دەدرێنە دادگا، نەك بە یاسای مافەكانی رۆژنامەنوسانی عیراق.\nكاروان ساڵحی پەیامنێری (كەركوك ناو) و ئاسۆ ئەحمەد، پەیامنێری پێشوی ئێن ئاڕتی لە كەركوك، لە ئایاری 2019 كاتێك سەرقاڵی گرژیی نێوان جوتیارانی كورد و عەرەب بون لە گوندی پەڵكانە لە ناحیەی سەرگەڕان، لەلایەن هێزێكی ئۆپەراسیۆنەكانی سەڵاحەدین-ەوە دەستگیركران و بەپێی ماددەی 240 لە یاسای سزادانی عیراقی درانە دادگا.\nبەپێی ماددەكە هەركەسێك پێشیلی فەرمانێك بكات كە لە فەرمانبەرێك یان راسپێردراو بە خزمەتی گشتی، یان لە ئەنجومەنی شارەوانییەكان، یان لە دەستەیەكی رەسمییەوە دەرچوبێت، لە سنوری دەسەڵاتی یاساییاندا ئەوە سزادەدرێت بە زیندانیكردن لە شەش مانگ زیاتر نەبێت.\nكەیسەكەی كاروان و ئاسۆ دوای دوو دانیشتنی دادگا داخرا، دوای ئەوەی سەلمێنرا كە هەردوكیان رۆژنامەنوسن، بەڵام دادگا هیچ مافێكی بۆ نەگەڕاندنەوە لە بەرامبەر ئەو لێدان و پێشێلكاریی و سوكایەتییەی كەر بەرامبەریان كرا، وەك كاروان ساڵحی وتی.\n"كێشەیەك هەیە لەم سنورانەدا دەسەڵاتەکان دان بە یاسای رۆژنامەگەریدا نانێن و دادگاش سەربەخۆ نییە، بۆیە رۆژنامەنوسانیش ناچار سڵ لە یاسا دەكەنەوە"، هێمن حەسیب وای وت.\nئەو كێشەیە هەروەها رۆژنامەنوسانی ناچاركردووە لەكاتی روماڵدا سڵبكەنەوە و نەتوانن بە ئازادنە كاری پیشەیی خۆیان بكەن، وك هێمن دەلۆ چەند جارێك جەختیلێكردەوە.\nرزگار شوانی، لێپرسراوی راگەیاندنی لقی کەرکوکی سەندیکای رۆژنامەنوسانی عیراق، دەڵێت "ئەو رۆژنامەنوسانەی دەزگاکانیان سەر بە هەرێمی کوردستانن ئەگەر ئەندامی سەندیکای رۆژنامەنوسانی عیراقبن ئینجا دەتوانین هەموو مافەکانیان لە پارێزگاریکردن و داکۆکیکردن بۆ بەجێبگەیەنین، بەپێچەوانەوە ناتوانین بەرگرییان لێبكەین".\nئەوەش لەكاتێكدایە زۆرێك لە رۆژنامەنوسانی كورد لە كەركوك، تەنیا لە سەندیكای رۆژنامەنوسانی هەرێم ئەندامن، بەوەش مافی بەرگریلێكردنیان دەفەوتێت، چونكە سەندیكاكە لە ئێستادا لقی خۆی لە كەركوك داخستووە.\n"ئێمە پارێزەرمان هەیە و لە سەندیكای عیراقیش ئەندامی كوردمان هەیە، رۆژنامەنوسیش هەبووە كورد بووە بەرگریمان لێكردووە، چونكە لای ئێمە ئەندام بووە"، رزگار شوانی وایوت.\nزیاتر وتی "دەزگا ئەمنییەکان بەگشتی مامەڵەیان باشە، بەڵام كەیس و حاڵەتی پێشێلكاریش كردووە دژ بە رۆژنامەنوسان".\nئاماژەی بەوەشدا كە بەردەوامدەبن لە هەوڵدان بۆ پتەوكردنی پەیوەندی نێوان هەردولا (رۆژنامەنوسان و دەزگا ئەمنییەكان).\nلە دوو هەفتەی رابردودا بۆ ئەو مەبەستە لقی كەركوكی سەندیكای رۆژنامەنوسانی عیراق، كۆبونەوەیەكی هاوبەشیان رێكخست لە نێوان هەردولا.\nرزگار شوانی وتی "جەختمان كردەوە كە نابێت دژی رۆژنامەنوسان مامەڵە بکەن، چونکە پەیامی رۆژنامەنوسان پەیامی خزمەت و ئاشتییە و خستنەڕوی راستییەكانە".\nهێمن دەلۆ، پەیامنێری كوردستان 24، داوایكرد، دۆخی رۆژنامەوانی لە كەركوك و ناوچەكانی تری جێناكۆك باشتر بكرێت، "بەردەوامبونی ئەم پێشێلکارییانە، لە داهاتوو دەرئەنجامی خراپتری لێدەکەوێتەوە...".


تورکیا لە هەوڵدایە بەشی کرمانجی ئاژانسی سپۆتنیكی روسی دابخات\nهەواڵ / کوردستان :: 14/06/2018 :: 436 جار بینراوە\nتاگ :: تورکیا رووسیا میدیا\nژمارەیەک رۆژنامەنووس و چالاکوانی کورد له ئەوروپا و خوێندکارانی کورد لە روسیا پڕۆژه‌یه‌ك بۆ كردنه‌وه‌ى به‌شى كوردى سۆرانى له ئاژانسی سپۆتنیك پێشكه‌شده‌كه‌ن، بەڵام لەلایەن ئاژانسەکە ئاگادارکراونەتەوە کە رەنگە بەشە کرمانجیەکەش دابخرێت.\nکاوە رەشید، خوێندکاری کورد و یەکێک لە ئه‌ندامانى ئامادەکاری پڕۆژەکە بۆ دواڕۆژ وتى "وەک کۆمەڵێک خوێندکار و رۆژنامەنوس، کە زیاتر لە ٢٠٠ کەس بووین پڕۆژەیەکمان ئاڕاستەی وەزارەتی دەرەوەی رووسیا كرد بۆ زیادکردنی بەشی کوردی سۆرانی لە ئاژانسی سپۆتنیک، بەڵام نەک پڕۆژەکەمان شکستی هێنا، بەڵکو بەشە کرمانجیەکەش کەوتەبەر ئەگەری داخستن".\nوتیشی "لەلایەن چەند بەرپرسێکی ئاژانسەکەوە ئاگادارکردینەوە، کە پڕۆژەکەمان بۆ بەشی سۆرانی رەتکراوەتەوە و بەفەرمیش وڵاتی تورکیا داوایکردوە، کە دەبێت بەشە کرمانجیەکە دابخرێت، بەڵام هێشتا وەزارەتی دەرەوەی روسیا بە فەرمی وەڵامی نەداوەتەوە".\nسەبارەت بە داخستنی بەشەکە عوسمان باشقالی، میدیاکار، كه کەمپینێکی راگەیاندوە، بۆ دواڕۆژ وتى "دوای شکستهێنانی پڕۆژەی زیادکردنی بەشی سۆرانی لە ئاژانسی سپۆتنیک، بەداخەوە ئێستا هەوڵێک هەیە بۆ داخستنی بەشی کرمانجی".\nوتیشی "بۆیە وەک ژمارەیەک رۆژنامەنووس و راگەیاندنكار لەرێگه‌ی بەیاننامەیەکەوە یاداشتنامەیەک ئاراستەی وەزارەتی دەرەوەی رووسیا دەکەین و ئەو کەمپینە دژی داخستنی بەشە کرمانجیەکە رادەگەیەنین".\nرونیشکردەوە، داوا لە میدیاکار و چالاکوانان دەکەین پشتیوانی ئەو کەمپینە بن بۆ ئەوەی رێگری بکەین لە داخستنی بەشی کرمانجی لە رادیۆی سپۆتنیكی روسی، دواتریش بەفەرمی یاداشتنامەکە ئاڕاستەی وەزارەتی دەرەوەی رووسیا دەکەین.


میدیای روسیا: ئه‌ردۆغان دڵتەنگە\nئه‌م بابه‌ته 5918 جار خوێنراوه‌ته‌وه\nره‌جه‌ب ته‌يب ئه‌ردۆغان ، سه‌رۆكی توركیا له لێدوانێكدا وتی"به‌داخه‌وه ئاڵای ئه‌مریكا له پاڵ ئاڵای رێكخراوێكی تیرۆریستی به ناوی یه‌كینه‌كانی پاراستنی گه‌ل له‌سه‌ر كاروانه‌كانیان دانراوه، كارێكی زۆر خه‌مباره".\nوتیشی"ئه‌و بابه‌ته له میانی كۆبوونه‌وه‌ی رۆژی 16ی ئایار له‌گه‌ڵ دۆناڵد تره‌مپ ده‌خه‌مه به‌ر باس".\nهه‌روه‌ها"نیگه‌رانی و په‌ژاره‌ی قووڵیشی بۆ به‌رده‌وامی هاوكاری نێوان هێزه‌كانی ئه‌مریكا و میلیشیا كوردییه‌كان ده‌ربڕی".\nگوتی"ئه‌و كاره ده‌بێت ده‌ستبه‌جێ بوه‌ستێت".\nتوركیا له چه‌ند رۆژی رابردوودا بۆردومانی باره‌گای فه‌رمانده‌یی یه‌كینه‌كانی پاراستنی گه‌لی له باكووری خۆرهه‌ڵاتی سووریا كرد و بووه هۆی كوژرانی 28 كه‌س و هاوكات شه‌ڕوپێكدادان له نێوان سوپای توركیا و جه‌نگاوه‌ره كورده‌كان له سه‌ر سنوور روویدا.\nله ژێر كاریگه‌ری ئه‌و رووداوانه‌دا ئه‌مریكا ژماره‌یه‌ك هامه‌ری سه‌ربازی به ئاڵای ئه‌مریكاوه ره‌وانه‌ی ناوچه‌كه كرد بۆ ئه‌وه‌ی له‌گه‌ڵ یه‌كینه‌كانی پاراستنی گه‌ل له ناوچه سنوورییه‌كانی سووریا وه‌ك ده‌ورییه‌ی سه‌ربازی بڵاوببنه‌وه و رێگری له روودانی هه‌ر جۆره پێكدادانێكی نوێ بگرن.\nیه‌كینه‌كانی پاراستنی گه‌ل، پێكهاته‌ی سه‌ره‌كی هێزه‌كانی سووریای دیموكراتن، كه به پشتیوانی ئه‌مریكا شه‌ڕی داعش ده‌كه‌ن.\nئه‌نقه‌ره یه‌كینه‌كان به درێژكراوه‌ی پارتی كرێكارانی كوردستان له سووریا ده‌زانێت.


فیتوای ٢٨ی گەلاوێژ، گەورەترین تاوانی خومەینی لەدژی گەلی کوردە – پەژاک\n٢٢ی رەشەممەی ساڵی ١٣٥٧ی هەتاوی لەئێران شۆڕشێکی جەماوەری روویداو بە بەشداری هەمەلایەنەی گەل بە تایبەت گەنجان و ژنان کۆتاییان بە رژێمی پاشایەتی شا هێنا. دوابەدوای شۆڕشی دیمۆکراتیکی گەلان، حکومەتێک بۆ زەوت کردنی دەستکەوتە دیمۆکراتیەکانی گەل، بە ریفراندۆمی بەڵێ یا نە کە بە سەر گەلدا سەپاندیان دەسەڵاتیان بە زۆرەملێ گرتە دەست. بەڵام گەلی کورد لەبەر هۆشیاری نەتەوەیی و زۆڵم و زۆریەکانی رژێمی تازە بە دەسەڵات گەهێشتوو ئەو رێفراندۆمەی بە یەکدەنگ و گشتگیر بایکۆت کردو ملکەجی رژێمی ولایەتی موتلەقەی فەقی نەبوو.\nلەو قۆناخە پڕشنگدارەی شۆڕشی گەلان، واتا لەرۆژی ٢٢ی رەشەممە تا رۆژی فیتوای جیهاد لەدژی کوردان و لەشکەرکێشی بۆ کوردستان، گەلانی ئێران و بە تایبەت گەلی کورد ملکەجی ئەو رژێمە نەبووە کە بە زۆرەملێ دەسەڵاتداری بە سەر گەلدا دەسەپاند. بە پێچەوانەوە گەلانی ئازادیخواز داوای گۆڕین و هەڵوەشاندنەوەی ئەو دەسەڵاتە دڕندەیە دەکرد، کە بە رشتنی خوێنی رۆڵە قارەمانەکانی گەل هەژمۆنی بە سەر گەلاندا سەپاند. بۆیە گەلانی ئازادیخواز لەسەرەتای شۆڕشەوە تا بە ئەمڕۆ بە هەموو هێزیەوە بەڕەنگاری ئەو رژێمە بووەتەوە کە نکۆڵی لەشووناس و مافی رەوای گەلی کورد دەکات. هاوکات لەپێناو بە دیهێنانی ئازادی و چەسپاندنی دیمۆکراسی لەئێران و رۆژهەڵاتی کوردستان تا بە ئەمڕۆ لەناو تێکۆشانێکی بێ وچاندایە.\nخومەینی و دەستەو تاقمەکەی پێشتر دەرفەتی لەبار بردنی شۆڕشی دیمۆکراتیکی گەلانی ئێرانیان خۆش کردبوو، چون روودانی شۆڕشی دیمۆکراتیک و بەهاری ئازادی گەلانیان پێ هەرس نەدەکرا، بۆیە بە فەرمانێک دەستکەوت و نرخی ئازادی و دیمۆکراسی چەند مانگەی گەلانیان لەبار برد و تا بە ئەمڕۆش لەمپەڕ لەبەردەم ویست و داخوازی رەوای گەلان درووست دەکەن و گەلان لەئازادی و دیمۆکراسی بە دوور دەخەن.\nدەسەڵاتی خۆسەپێنەری رژێمی داگیرکەری ئێران بەر لەهێرشی چەکدارەکانی بۆ کوردستان لەهەنگاوی یەکەمی دەسەڵاتداری خۆی رۆژنامەکانیان داخست، زانکۆکانیان سەرکوت کرد، ژنان رووبەڕووی ئەسیدپاشی بوونەوە. بزووتنەوەی تورکمەن سەحرا بە شێوەیەکی دڕندانە غەڵتانی خوێن دەکەن. کرێکاران، چالاکانی سیاسی و مەدەنی تیرباران و لەسێدارە دران. ناڕەزایەتییە جەماوەریەکان لەناوچەی ئەحواز سەرکوت دەکەن و کرێکارانی ناڕازی لەبەندەری ئەنزەلی و ئەسفەهان تیرباران دەکەن. دوای دڵنیایی بوون لەو سەرکوت کاریانە، بە فەرمانی خومەینی، چەکدارەکانی رژێم کوردستانیان کردە ئامانجی هێرشە دڕندانەکانیان و بۆ کۆمەڵکوژی کوردان بەرەو کوردستان لەشکەرکێشی یان کرد و تا بە ئەمڕۆ ئەو لەشکەرکێشییە لەپێناو چەوساندنەوە و داپڵۆساندنی گەلی کورد بەردەوامە.\nرژێمی خۆسەپێنەری خومەینی بۆ ئەوەی بە زۆرە ملێ دەسەڵاتداری بە سەر گەلانی ئێران بسەپێنێت، لەدژی گەلی کورد لە ٢٨ی گەلاوێژی ١٣٥٨ فیتوای کۆمەڵکوژی دەرکرد کە بە فیتوای جیهادی خومەینی ناسراوە. خومەینی دوای ئەوەی سەرجەم جومگەکانی دەسەڵاتی ئێرانی داگیر کرد، پشت لە بەڵێنەکانی سەردەمی شۆڕش دەکات کە بە گەلانی ئێرانی دابوو و بە پێچەوانەوە وڵامی داخواز و ویستی رەوا و مرۆیی گەلانی بە زمانی چەک دایەوە.\nلەو قۆناخە کورتەی دەسەڵاتداری خومەینی و دەستەوتاقمەکەی، گەلی کورد شاهیدی بۆ چەند رووداوی مەزن و مێژوویی کرد کە یەک لەوانە کۆچی مێژوویی خەڵکی مەریوان و بەرخۆدانی ٢٤ رۆژەی سنە، دامەزراندنی کۆمەڵەی پاراستنی مامۆستایان، ژنان، کرێکاران و جووتیاران و بە دیهێنانی ئەزموونی سیستەمی شۆرایی و دیمۆکراتیکی گەل و دەستەبەر کردنی ئازادی سیاسی بە بێ شەرت و مەرج و بەشداری کارای ژنان و گەنجان و کرێکاران لە گۆڕەپانەکانی سیاسەت و تێکۆشانی دیمۆکراتیک بووە.\nئەوەش ترس و دڵەڕاوکێ لەناو دڵی کاربەدەستانی رژێمی داگیرکەری ئێران بۆ هێرش و پەلاماری سەر کوردستان درووست کرد کە بۆ ئەوەی پیلانی کۆمەڵکۆژی کوردان بە ئەنجام بگەیەنن، پێویستیان بە ئامادەکاری زیاتر هەبوو. لەبەر ئەوەی بە نیسبەت ناوچەکانی تری ئێران بە شێوەیەکی دڕندانەتر مامەڵەیان لەگەڵ کورد کردووەو دوای سەرکوتی ناوچەکانی تری ئێران درێژە بە هێرشەکەیان بۆ سەر کوردستان دەدەن.\nخومەینی وڵامی سەرەتایی ترین و رەواترین داخوازی گەلی کورد کە دیمۆکراسی و مافی خۆبەڕێوەبەری دیمۆکراتیک لەرۆژهەڵاتی کوردستان بووە، بە هێرشی سەربازی، چەک و چۆڵە و لەسێدارەدان داوەتەوە. واتا هێشتا چەند مانگ لەسەرکەوتنی شۆڕشی گەلان لەئێران تێنەپەڕیبوو، خومەینی فەرمانی سەربازی لەدژی گەلی کوردی دەرکردو هێشتا فەرمانی جیهاد لەسەر کوردان نەڕواوەتەوە.\nخومەینی بە دەرکردنی فەرمانی جیهاد لەدژی کوردان ویستی ئیرادەی ئازادی گەلان دابمرکێنێت و شۆڕشی دیمۆکراتیکی گەلانی ئێران بە لاڕێدا ببات. بۆیە رۆژی دەرکردنی فیتوای جیهادی خومەینی بۆ شەڕ لەدژی کوردان، ئەو رۆژەیە کە کوردستان غەڵتانی خوێن دەکرێت. ئەو رۆژەیە کە چەکدارەکانی رژێم بۆ کۆمەڵکوژکردنی هاوڵاتیانی بێ تاوانی کورد بەرەو کوردستان لەشکەرکێشی دەکەن و گۆمی خوێن لەکوردستان بەرپا دەکەن. دەرئەنجامی ئەو لەشکەرکێشییە بە هەزاران هاوڵاتی بێ تاوان غەڵتانی خوێن دەکرێن. دەیان کارەساتی دڵتەزێن ئەنجام دەدرێ. ماڵ و حاڵی خەڵکی کوردستانیان بە تۆپ و خومپارە کاول و وێران کرد و شۆڕشگێڕان و تێکۆشەرانی گەلانیان تیرباران و لەسێدارە دا.\nخومەینی لەفەرمانێکی ٢٤ کاتژمێریدا داوا لەسەرجەم هێزە چەکدارەکانی دەکات تا بە وتەی خۆیان شاری پاوە لەدەستی چەتە و هێزە تیرۆریستەکان رزگار بکەن. واتا لەژێر ناوی بوونی هێزی چەکدار و بیانووی تیرۆر دەیانەوێت کوردستان بکەنە گۆڕستان. لەکاتێکدا بەرخودانی گەل ئەو پیلانەی پووچەڵ کردەوە و ئەمڕۆ کوردستان بۆ بەرپرسان و بە کرێگیراوەکانی رژێم بووەتە گۆڕستان و لە هەر پێشکەوتن و جووڵەیەکی کوردستان تۆقاون.\nلەو سەردەمەدا خومەینی و دەوڵەتی کاتی کە بانگەشەی دانوستانیان بۆ چارەسەری کێشەکانی کوردستان دەکرد، لەپڕدا لایەنەکانی دانوستان واتا نوێنەرانی گەلی کوردستان، رێکخراوە سیاسیەکان و سەرجەم گەلی راپەڕیو لەدژی رژێمی پاشایەتی یان بە چەتە و سەرکردەی چەتەکان ناوزەد کرد و کۆمەڵگای ئێران یەکدەست و همۆژەن کرا. ئەوەش هەڵمەتێک بۆ پاکتاوکاری رەنگ و دەنگە جیاوازەکانی ناوخۆی ئێران بوو. یەکدەست بوونی کۆمەڵگا لە هەڵبژاردنی خولی ١٣هەمین سەرۆک کۆماری بەرمایەی هەمان زیهنیەت و دووپات کردنەوەی هەمان سەردەمی مێژووییە کە جارێکی تر رژێم لەهەوڵی کۆمەڵکوژکردنی گەلان و بە تایبەت گەلی کوردە. سەرهەڵدانی گەلان لەکات و قۆناخە جیاوازەکان و بە تایبەت سەرهەڵدانی مانگی تەمووزی ئەمساڵ کە لەئەحواز دەستیپێکرد و لەشارەکانی تری ئێران بڵاوەی پێکرا، لەبنەڕەتدا بە واتای رەت کردنەوەی رژێمی کۆمەڵکوژی ئێرانە کە بە فیتوای جیهاد لەدژی گەلان لەسەر پێ ماوەتەوە.\nخومەینی بۆ سەرکوتی کوردان لێدوان بە دوای لێدوان دەردەکات و بەشێک لەفەرمانی خومەینی لە٢٨ی گەلاوێژی ١٣٥٨ە کە کارەساتی دڵتەزێنی لەناوچە کوردنشینەکان بە دوای خۆی هێنا، ئەو راستییە پشتڕاست دەکاتەوە.\n“خومەینی فەرمان بە فەرماندەیی گشتی ئەرتەش و ژاندارمری و سوپای پاسداران دەدات کە فەرمان بە هێزەکانیان بدەن تا رەوانەی کوردستان بکرێن و گوایا ئەو چەتە و هێرشبەرانەی کە لەمەیدانەکانی تێکۆشان لەکاتی هەڵهاتن دان، چاودێری بکەن و دەستگیریان بکەن و رووبەڕووی دادگای شۆڕشیان بکەنەوە و بە زووترین کات سەرجەم ناوچە سنووریەکان دابخەن تا چەتەکان مەجالی هەڵهاتنیان نەمێنێ و سەرکردەی چەتەکان دەستگیر و رادەستی جەلادەکانی رژێم بکرێن”.\nدوابەدوای ئەو پەیامە خوێناویانەی خومەینی، چەکدارەکانی رژێم لەدوو قۆڵی ورمێ و کامیارانەوە هێرش دەکەنە سەر کوردستان، رژێم لەبەر ئەوەی خاوەن چەکی قورس و فڕۆکەی جەنگی و تۆپ و تانک بووە، بەو خەیاڵەوە پەلاماری سەر کوردستان دەدات کە دەتوانێ بە ئاسانی کوردستان داگیر بکات. بەڵام لەماوەی تێکۆشان و خۆڕاگری سێ مانگەی شەپۆلی ناڕەزایەتی جەماوەر و هێزی بەرگری گەل، هاوسەنگی هێز دەگۆڕن و رژێم ناچار بە پاشەکشە و ئاگربەست و هاتنە سەر مێزی دانوستان دەکەن. هەر چەند رژێم بڕوای بە چەک و تەقەمەنی زەبەلاحی خۆی هەبووە، هەرگیز نەیتوانیوە سەنگەرەکانی گەل بە ئاسانی فەتح بکات، چون هەمیشە رووبەڕووی بەرخودانی بێ وێنەی گەل بووەتەوە.\nخومەینی بە تۆمەتبار کردنی پێشەنگەکانی گەل بە تیرۆریست، چەتە، خائین، پیلانگێڕ، جاسووسی هێزە دەرەکیەکان و جیاخوازیدا دەیەوێت رەوایەت بە کردەوەی دژە مرۆیی و داگیرکەریەکانی بدات و لەسێدارەدان و کۆمەڵکوژی کوردان حەڵاڵ بکات. بۆیە رژێم بێ شەرمانە تێکۆشەرانی گەل لەکوردستان بە کۆمەڵێک دەستەواژەی ناشایستی وەک پیلانگێڕ، چەتە و تیرۆریست ناوزەد دەکات تا لە ناو رای گشتیدا بە کافر لەقەڵەمیان بدەن. بۆیە خومەینی بێ پەروایانە بانگەشە دەکات کە دەبێ بە توندی مامەڵە لەگەڵ تێکۆشەرانی گەل بکرێت و دەوڵەت بە توندی بەرپەرچیان بداتەوە. ژاندارمری بە هەموو هێزیەوە بەڕەنگاری گەل ببێتەوە. ئەرتەش بە توندی هێرشی سەر گەل بکات. ئەوەش بۆ خۆی لێکەوتەکانی دەرکردنی فەرمانی جیهادی خومەینی بە کوردستان وێنا دەکات و ئەمڕۆش هەمان سیاسەت لەدژی گەلانی ئێران بە شێوەی دڕندانەتر لەلایەن سوپای پاسداران و حفازەتی ئیتلاعاتەوە درێژەی هەیە.\nلەبنەڕەتدا ٢٨ی گەلاوێژ، ساڵڕۆژی هێرش بۆ سەر هەبوون و ئازادیەکانی گەلی کوردەو گەورەترین تاوانی دژە مرۆیی رژێمی داگیرکەری ئێران لەدژی گەلی کوردە. ئاشکرا کردنی رووی راستەقینەی رژێم لەبەرامبەر گەلی کورد و گەلانی چەوساوەی ئێرانە. ئاوێنەی کردەوەکانی رژێم لەدژی گەل و کۆمەڵگایە کە قڕکردن و پاکتاوکاری رەگەزی، قەومی و ئاینی تێدا دەبریقێتەوە. ٢٨ی گەلاوێژ ئەو رۆژەیە کە رژێمی تازە بە دەسەڵات گەهێشتووی خومەینی بۆ زەوت کردنی دەستکەوتەکانی گەلانی ئێران و بە تایبەت گەلی کورد لەشکەرکێشی دەکات. ئەو کۆمەڵکوژیانەی لەئێران و کوردستان روویانداوە بە فەرمانی خومەینی و بە جێ بە جێ کردنی سەرۆک کۆماری ئەو کاتە ئەبولحەسەن بەنی سەدر لەگەڵ خەڵخاڵی خوێنمژ پێکهاتوون. تایبەت ئەو فەرمانە لەو ئاستەدایە کە بەنی سەدر بە چەکدارانی سوپا و ئەرتەش فەرمان دەدات تا سەرکوت ودامرکاندنی شەپۆلی ناڕەزایەتی جەماوەری کوردستان پۆتینەکانیان لەپا دەرنەخەن.\nهاوکات بەنی سەدر جەختی لەوە کردووە، ئەگەر کەسێک پەیامی ئاشتی رژێم واتا تەسلیمیەت پەسەند نەکات، بە زەبری شمشێر و شەڕ رووبەڕوویان دەبنەوە. بۆیە پەیامی ئاشتی خومەینی و بەنی سەدر لەدژی گەلی کورد جیا لەسەپاندنی شەڕ و لەسێدارەدانی بە کۆمەڵ و قڕکردنی کوردان، شتی دیکەی لێ سەوز نەبووە. پەیامی ئاشتی بەنی سەدر و خومەینی لەسێدارەدان، تۆقاندن و کۆمەڵکوژییە. ئافراندنی سوپایەکی جاش، بێکار، نادادپەروەری کۆمەڵایەتی، هەژاری، برسێتی، تووشبووی بە ماددەی هۆشبەر، گەندەڵی و مافیای سوپای پاسداران بووە.\nلەو رۆژەدا خومەینی بە دەرکردنی فیتوایەکی جەنایەتکارانە، فەرمانی سەرکوت و داپڵۆساندنی گەلی کوردستانی دەرکرد و تا بە ئەمڕۆش پایدارە. خومەینی هێزی ئەرتەش، سوپای پاسداران و هاوکات جەلادی بەناوبانگی کوردستان، سادق خەلخاڵی یان بۆ جێ بە جێ کردنی ئەو فەرمانە دڕندەیە رەوانەی کوردستان کرد و بەو کردەوە رووی راستەقینەی خۆی لەبەرامبەر کوردان ئاشکرا کرد. ئەو فەرمانە سەرەتای تۆقاندنی کۆمەڵگای ئێران و بە تایبەت کوردستان بووەو دەرفەتی فەتح کردنی گەل و کۆمەڵگایان فەراهەم کردووە. هێزە سەرکوتکارەکان بە رێگای زەوی و ئاسمانەوە هێرشی هەمە لایەنە دەکەنە سەر گەلی کورد. سادق خەڵخاڵی وەک دادوەری ئەو فیتوایە، بۆ ترس و تۆقاندن رەوانەی کوردستان کراوە. لەبەر ئەوەی لەدژی گەلی کورد فیتوای جیهاد راگەیەندرا بوو، چەکدارەکانی رژیم سەرجەم گەلی کوردیان بە کافر لەقەڵەم داوە، ئەوەش هۆکارێکە کە چەکدارانی رژێم لەکۆمەڵکوژ کردنی کوردان هیچ سڵیان نەکردووەو تا بە ئەمڕۆ گەلی کورد دەکەنە قوربانی سیاسەتە چەپەڵەکانیان و کوردان لەسەر زێدی باب و باپیرانیان ئاوارە دەکەن و ئەوەی کە بەڕەنگاری زۆڵم و زۆری ببێتەوە بە پاساو و تۆمەتی بێ بنەما لەسێدارەی دەدەن.\nدوا بە دوای فتوای خومەینی، بۆ سەرکەوتنی پیلانی مەترسیداری رژیم، لە ئێران و کوردستان کەشی ترس و تۆقاندن لەناو گەلدا درووست دەکرێت. لەشکەرێکی زەبەلاح رەوانەی کوردستان دەکرێت. بە هەلی کۆپتەر، فڕۆکەی جەنگی و دەیان چەک و تەقەمەنی تر شار و گوندەکانی کوردستان تۆپباران و بۆردومان دەکەن. هاوتەریبی ئەوەش سادیق خەڵخاڵی لەدادگای ٥ خولەکیدا، لەکرماشانەوە تا ورمێ ژمارەیەکی زۆر لە رۆڵەی قارەمانی گەلی کوردیان رەمی و لەسێدارە داوە. ئەنجامی ئەو هێرشە دڕندانە، ژمارەیەکی زۆر لەخەڵکی شار و گوندەکانی کوردستان کوژراون، ماڵ و حاڵی گەل وێران و خابوور کراوە و بە دەیان گەنج لەدادگاکانی ٥ خولەکی خەڵخاڵی لەسێدارە دراون. ئەوەش تاوانی دژە مرۆییە کە سەرتاسەری کوردستانی داپۆشیوەو هەمان هەوری رەش تا بە ئەمڕۆ ئاسمانی ئاوی ئێرانی تەنیوە.\nخەڵخاڵی بۆ دامرکاندنی شەپۆڵی ناڕەزایەتی جەماوەر و تەسلیم وەرگرتنی گەل لەدادگایەکی سەحرایی ٥ خولەکیدا، ١٢ کەس لەپاوە لەسێدارە دەدات. هاوکات لە ٢٩ی گەلاوێژ، خەڵخاڵی ٧ کەسی دیکە لەدێزڵ ئاوای کرماشان لەسێدارە دەدات. بەو شێوەیە شەپۆلی لەسێدارەدانەکان لەپاوەوە دەست پێدەکات و دەگاتە مەریوان، سنە، سەقز و مهاباد.\nلە ٣ی خەرمانانی ١٣٥٨، نۆ کەس لەدەستگیرکراوەکانی شاری مەریوان لەدادگایەکی ٥ خولەکی لەسێدارە دراون، هاوکات لە دادگایەکی ٥ خولەکیدا لە ٥ی خەرمانانی ١٣٥٨، ١١ گەنجی شاری سنە لە فڕۆکەخانەی شارەکە لەسێدارە دەدرێن. لەسەروبەندی کردەوە تیرۆریستیەکانی رژێم لەشاری سەقز بەرخودانی گەل بەردەوامەو جەلادی خومەینی بۆ سەرکوت و داپڵۆساندنی گەل رەوانەی سەقز دەبێ، واتا لە ٦ی خەرمانان ٢٠ هاوڵاتی ئەو شارە تیرباران دەکرێن. لە ١١ی خەرمانان کارەساتی قاڕنا روودەدات. چەکدارەکانی رژێم بۆ درووست کردنی کەشی ترس و تۆقاندن هێرش دەکەنە سەر گوندی قارنای سەر بە نەقەدە و دانیشتوانی ئەو گوندە لە منداڵەوە تا بە ساڵاچووان رەمی دەکەن کە لەئەنجامی ئەو هێرشە دڕندەیەدا ٦٨ هاوڵاتی ئەو گوندە کۆمەڵکوژ دەکرێن. لە ١٢ی خەرمانانی ١٣٥٨ چەکدارەکانی رژێم بە زەبری چەک و تۆقاندن شاری مهابادیان داگیر کرد و لە ١٣ی خەرمانان دوای شەڕ و پێکدادانێکی خوێناوی، ئەرتەش و سوپا بە زۆرەملێ شاری بانە داگیر دەکەن.\nسەرەڕای کردەوەی دڕندانەی چەکدارەکانی رژێم لەکوردستان، گەلی کورد هەرگیز تەسلیمی زۆڵم و زۆری و داخوازیەکانی رژێم نەبووەو بە پێچەوانەوە لەشارەکانی سنە، سەقز، بانە و پاوە بەرخودانی مێژووییان ئەنجام داوە. نموونەی بەرچاوی ئەو بەرخودانانە، کۆچی مێژوویی مەریوان و بەرخودانی ٢٤ رۆژەی شاری سنەیە، سەرەڕای ئەوەی کە لەهەر چوار لایەوە شارەکە گەمارۆ درابوو و لەژێر تۆپباران و بوردوماندا بووە، هێزی گەل بەرخودانی ٢٤ رۆژەی لەو شارە کرد و رێگایان بەوە نەدا کە شارەکە بکەوێتە ژێر کۆنتڕۆڵی هێزە چەکدارەکانی رژێم. لەدژی ئەو لەشکەر کەشییە، بەرخودانی، فیداکاری و دڵسۆزی بێ وێنەی گەل و هێزە چەپگەر و شۆڕشگێڕەکان پتەوتر و قایمتر بووە. بەرخودانی گەل لەدژی داگیرکەریەکانی رژێم تەنیا بە کوردستانەوە سنووردار نەما، بەڵکوو بەشێک لەگەلانی ئازادیخوازی ئێران لەسەرجەم قوژبنەکانی وڵات کە رۆڵیان لەرووخاندنی رژێمی پاشایەتی هەبوو، لەبەرەیەکی یەکگرتوو هاوشانی گەلی کورد و بە شێوەی جۆراوجۆر بەرخودانیان نواند.\nهەر چەند رژێم بەو کۆمەڵکوژیانە هەوڵی داوە کە گەل چاوترسێن و بتۆقێنێت، شەپۆلی ناڕەزایەتی گەل لەدژی رژێم توندتر بووە و چالاکی پێشەنگەکانی کورد لەدژی داگیرکەری رژێم بەردەوام بووە. لەو قۆناخەدا کاک فواد موستەفا سوڵتانی لەدامەزرێنەرانی کۆمەڵە و رێبەری یەکێتی جووتیارانی مەریوان لەناخی گەلدا چیای خۆڕاگری داچەقاند و بە دەستپێشخەری کاک فواد لەدژی داگیرکەریەکانی رژێم گەورەترین نافەرمانی مەدەنی لەشاری مەریوان تۆمار کرا.\nسەرەڕای تێپەڕبوونی ٤٢ ساڵ بە سەر ئەو فیتوایە، دەسەڵاتدارانی ئێران لەپێشێل کاری مافی مرۆڤ و قڕکردنی گەلی کورد و گەلانی ئازادیخواز بەردەوامن. مافیاکانی رژێم کوردستان بە تاڵان دەبەن. سرووشتی کوردستان خابوور و وێران دەکەن. دووبەرەکی و ئاژاوە نێو گەلانی ئێران و بە تایبەت کوردان دەنێنەوە. کۆمەڵگا گیرۆدەی مادەی هۆشبەر دەکەن. سوپای بێکاران دادەمەزرێنن. رێکخراوە تیرۆریستیەکانی بەسیج و ناوەندەکانی شەڕی تایبەت بەربڵاو دەکەن. هاوڵاتیان دەستگیر و سزای قورس بە سەریان دەسەپێنن. شەپۆلی ناڕەزایەتی گەل بە شێوەیەکی دڕندانە دادەمرکێنن. ئەو رێبازەش، هەڵقوڵاوی رێبازی ٢٨ی گەلاوێژە کە بە تۆمەتی بێ بنەما تا بە ئەمڕۆ گەلی کورد کۆمەڵکوژ دەکەن. هەڵبەت گەلانی ئێران ملکەجی سیاسەتی سەرکوت و چەوساندنەوەی رژێمی داگیرکەری ئێران نەبوون و بە هەموو هێز و ئیرادەیان بەرپەرچی زیهنیەتی تاڵان، قڕکەر و نکۆڵی کاری رژێمیان داوەتەوە و دەیدەنەوە.\nپژاک لەبنەڕەتدا لەدژی زیهنیەتی ٢٨ی گەلاوێژ دامەزراوەو بۆ پاراستنی گەل و نیشتمان چەکی بەرگری لەشان ناوە و بە گەشەدانی دیمۆکراسی، ئازادی و چەمکی پێکەوە ژیانی گەلان کۆتایی بە زیهنیەتی قڕکەری رژێم دەهێنێت. واتا پژاک بووە ئەو چیا خۆڕاگرەی کە پایەکانی رژێمی لەکوردستان لەرزاند و هەرەسی بە فیتوای جیهادی خومەینی هێنا و بە برەودانی سیاسەتی دیمۆکراتیک و پێشخستنی چەمکی پێکەوە ژیانی گەلان قۆناخێکی نوێ تێکۆشان و خۆڕاگری شاباشی گەلانی ئێران و بە تایبەت گەلی کورد کرد. بۆیە پژاک و کۆدار ئەمڕۆ بە هەڵمەتی بەڵێ بۆ دیمۆکراسی، نا بۆ لەسێدارەدان، هیوای تێکۆشانی گەلانی درەوشاوەتر کرد و هێڵی تێکۆشان و بەرخودانی بۆ گەلان ئاوەڵاتر کرد. واتا بەشداری لەو هەڵمەتەدا، بە واتای دابڕان لەزیهنیەتی دیکتاتۆری و فاشیزمی رژێمی داگیرکەری ئێران و رەدکردنەوەی پیلانی کۆمەڵکوژکردنی گەلانە. بۆیە بەشداری و خاوەندارێتی لەو هەڵمەتەدا، بە واتای خاوەندارێتی لە موزاییکی گەلانی ئێران و نەمامی ئازادی و چەسپاندنی دیمۆکراسی و بەرقەراری ئاشتی و ئارامی و لەگۆڕ نانی فیتوای کۆمەڵکوژ کردنی کوردانە.\nتاگەکان:ئامەد شاهۆفیتوای ٢٨ی گەلاوێژ


پرۆفیسۆر د. کازم حه‌بیب وه‌رگێڕانی: جیهاد موحه‌مه‌د حه‌مه‌که‌ریم\nلاوانی عێراق ئه‌مڕۆ تووشی بێکاریی بوون، ئه‌وانه‌شی کاریان هه‌یه کارێکی بێ به‌رهه‌میان هه‌یه(البگالە المقنعە)، بۆیه هه‌ست به ڕاژه‌یه‌کی پێویست ناکه‌ن پێشکه‌شی کۆمه‌ڵگای بکه‌ن. لاوان، ناڵه‌ی ئه‌وه‌یان هه‌یه که هه‌ژار و که‌م ده‌ستو بێبه‌شن و بوون به بار به‌سه‌ر خێزانه‌کانیانه‌وه، یان کارێک ده‌که‌ن که ئاره‌زوومه‌ندانه نیه‌و له‌گه‌ڵ تواناو سه‌لیقه‌یاندا ناگونجێت. لاوانی کراوه و چاوکراوه‌کان به ته‌واوی شاره‌زان و ده‌زانن چی ده‌گوزه‌رێت له وڵاتدا له گه‌نده‌ڵی دارایی که چاوه‌ڕوانناکرێت کۆمه‌ڵگای لێ ڕزگاربکرێت و په‌ره‌پێدان و دادپه‌روه‌ریی کۆمه‌ڵایه‌تی و پاشه‌ڕۆژی لاوان له‌م ڕه‌وشه‌دا مسۆگه‌ربکرێت. ئه‌و حیزبه سیاسیانه‌ی که له ده‌سه‌ڵاتدان، سیاسه‌تی کارپێدان و ته‌عینکردنی ده‌ستوپێوه‌نده‌کانیان و هه‌وادارانیان پیاده ده‌که‌ن، له کاتێکدا زۆربه‌ی زۆری خه‌ڵک حیزبی نین، ئه‌م جیاکارییه نیگه‌رانییه‌کی ئه‌وه‌نده قوڵی دروست کردوه که ڕوخێنه‌ره بۆ تاکه‌کانی گه‌ل.\nکۆمه‌ڵگا سه‌رده‌میه‌کان پشتده‌به‌ستن به لاوان بۆ پێشکه‌وتن و په‌ره‌سه‌ندن و داهێنان و ده‌ستپێشخه‌ریی، لاوان هه‌ڵگری ئاڵای پاشه‌ڕۆژن، لاوان پشتیان پێده‌به‌سترێت بۆ گۆڕینی ئه‌و واقیعه‌ی عێراقی ئێستا که سیاسه‌تێکی تایه‌فه‌گه‌رێتی نه‌خوازراو و بێزراو حوکمی ده‌کات به میتۆدێکی نادیموکرات، که رۆژ به رۆژ ئازادیه‌کانی خه‌ڵک به‌رته‌سک ده‌کاته‌وه و هاناسه‌ی ئازادی نامێنێت، له‌گه‌ڵ ئه‌و هه‌موو په‌یمانه هه‌نگوینیه‌یی که لیستی یاسا و ئه‌وانی تر ده‌یاندا که هیچیان لێ جێبه‌جێ نه‌کردوه و هیج شتێکی به‌که‌ڵکیشی لێ جێبه‌جێ ناکه‌ن.\nـ قایل مه‌بن به هه‌ژموونی حیزبی ڕه‌ها، له‌سه‌ر ده‌ستگای ده‌وڵه‌ت و وه‌زیفه حکومیه‌کان دانیشێت، داوای پراکتیکه‌کردنی پرنسیپی " که‌سی گونجاو بۆ شوێنی گونجاو" بکه‌ن.\nـ سیاسه‌تی گه‌نده‌ڵی ماڵی و کارگێڕیی هه‌موو ده‌ستگاکانی ده‌وڵه‌تی عیراقی ڕه‌تبکه‌نه‌وه به بێ هه‌ڵاوێردکردن، داوای ده‌ستبه‌جێی چاودێری بکه‌ن له‌سه‌ر هه‌موو ئه‌و به‌ڵێنده‌رانه‌ی که پراکتیکه‌ی پێدانی به‌رتیل و گه‌نده‌ڵی ده‌که‌ن له وڵاتدا. داوای پرنسیپی " ئه‌مه‌ت له کوێ بوو؟" بکه‌ن.\nـ قایل مه‌بن به‌و بودجه‌یه‌ی که به ڕێژه‌ی 36% دانراوه بۆ هه‌رسێ ده‌سه‌ڵاته‌که و ڕه‌تیبکه‌نه‌وه، له کاتێکدا که به‌شی تاکێک له نزمبوونه‌وه‌دایه و هه‌روه‌ها بودجه‌ی په‌روه‌رده و ته‌ندروستیش... هتد. قبوڵتان نه‌بێت ئه‌و هه‌ڵوێسته سه‌یر و فێڵاوییه‌ی که وازیهێناوه له نیوه‌ی موچه‌که‌ی له کاتێکدا ته‌نیا ده‌رماڵکه‌ی ده‌گاته چه‌ندین جاری موچه‌که‌ی.\nـ قایل مه‌بن به‌و حکومه‌ته‌ی که دوای 8 ساڵ له ڕوخانی فاشیزم نا‌توانێت کاره‌با و چاره‌سه‌ری ته‌ندروستی و فێرکاریی و خانوبه‌ره‌ی پێویست بۆ خوێندن و ...هتد دروستبکات.\nسه‌رچاوه: ماڵپه‌ڕی (وتووێژی مۆدێرن) http://www.ahewar.org/debat/show.art.asp?aid=245987


ئەندامانی حیزب لە نێوخۆی وڵات سەرەخۆشییان لە حیزب و بنەماڵەی شەهیدان کرد\nزایینی: ١٦-٠٧-٢٠١٧ - هەتاوی: ١٣٩٦/٠٤/٢٥ - ١٨:١٥ تاران قه‌باره‌ی فۆنت:\nکوردستان میدیا: ئەندامانی تەشکیلاتی نهێنی حیزبی دێموکراتی کوردستانی ئێران لە شاری سەقز بەبۆنەی شەهیدبوونی پۆلێک لە بەورە چنگ بە گڕەکانی دێموکرات لە شەڕە بەناوبانگەکانی قەرەسەقەڵ و کۆساڵان پەیامی هاوخەمییان ئاراستەی حیزب و بنەماڵەی سەربەرزی شەهیدان کرد.\nبە داخ وکەسەرێکی زۆرەوە هەواڵی شەهید بوونی پۆلێکی دیکە لە پێشمەرگە قارەمانەکانی حیزبی دیموکراتی کوردستانی ئێران لە حەماسەکانی قەرەسەقەڵ و کۆساڵان دا لە لایەن حیزبەوە ڕاگەیێندرا، پڕ بەدڵ سەرەخۆشی لە بنەماڵە بەڕێزەکانیان وهاوسەنگەرانیان دەکەین وخۆمان بە شەریکی خەمیان دەزانین و تەمەن درێژی بۆ درێژەدەرانی ڕێگای پڕ لە شانازیان بە ئاوات دەخوازین.\nهەر لە هەمان کاتیشدا بەڵێن دەدەین کە تا سەر وەفادار بە ڕێبازی پڕ لە شانازییان بین و تا وەدیهێنانی ئارمان و ئارمانجەکانیان هەدا نەدەین.\nڕۆحیان شاد بێت


دادگای کەرکـوک ســـاڵی 1935\nدادگای کەرکـوک ســـاڵی 1935   5/5/2017\nنووسین و وه‌رگێڕانی ده‌قه‌كان له ئینگلیزییه‌وه: شه‌ره‌فه‌دین جه‌باری\nئه‌م پێنج وێنه ده‌گمه‌نه‌ی كه بۆ یه‌كه‌م جار لێره‌دا بڵاوده‌بێته‌وه، له چوارچێوه‌ی كۆمه‌ڵێك وێنه‌ی تردایه، زۆربه‌یان ده‌رباره‌ی به رێوه‌چوونی كارو دادگاییه‌كانه به‌هه‌موو جۆره‌كانی له‌دادگای كه‌ركوك و به‌شێكی گرنگمان بۆ ده‌رده‌خات له رێڕه‌وی بارودۆخه‌كانی و له‌هه‌مان كاتدا له هه‌موو به‌شێكیدا، ورده‌كاری ژیانی ساده‌ی كۆمه‌ڵایه‌تی و ئابووری ئه‌وكاتمان نیشان ده‌دات، هه‌روه‌ها باری دیموگرافی و ره‌سه‌نی پارێزگاكه‌ش ئاماژه‌پێده‌دات سه‌ره‌ڕای هه‌وڵه‌كانی له‌ناوبردنی ره‌سه‌نایه‌تییه‌كه‌ی له زۆر كات و قۆناغدا.\nوێنه‌كانیش به‌كامێرای وێنه‌گره بیانییه‌كانه و زۆربه‌ی ده‌گه‌ڕێته‌وه بۆ ساڵی 1935 و له سه‌رچاوه‌ی جیاوازه‌وه ده‌ست كه‌وتوون به تایبه‌ت ( ئیمه‌یج گێتی ) وه‌ك له ناوه‌ڕۆكی هه‌ر وێنه‌یه‌ك ئاماژه‌م كردووه به ورده‌كارییه‌كانی، كه‌نووسراون به ئینگلیزی و وه‌رمانگێڕاوه بۆ سه‌ر كوردی و نووسینی كۆمێنتی گونجاو به‌پێی تایبه‌تمه‌ندی هه‌ر وێنه‌یه‌ك.\nدیاره وه‌ك زانراوه كه دادگا له كه‌ركوك خاوه‌نی كاروانێكی دوورو درێژه و بوونی هه‌بووه له كۆنه‌وه كه سه‌رچاوه‌ی گرتووه له مێژووی قووڵ و دێرێنی ئه‌م شاره و قه‌ڵاكه‌ی كه ده‌گه‌ڕێته‌وه بۆ هه‌زاران ساڵی دوور و تێیدا چه‌ندین دادوه‌ر هه‌ڵكه‌وتوون.\nپاش ناوه‌ڕاستی سه‌ده‌ی نۆزدمین لانیكه‌م روونبۆته‌وه شوێنی بینای دادگای كه‌ركوك له چوارچێوه‌ی ناوه‌ندی شاری كه‌ركوك و چوارچێوه‌ی كۆمه‌ڵگه‌ی فه‌رمانگه‌كان له سه‌رای كه‌ركوك ( 1853 - 1970 )، و دادگاكان به‌رده‌وام بوونه له‌كاره‌كانیان له‌وێ هه‌تاكو ناوه‌ڕاستی په‌نجاكانی سه‌ده‌ی بیسته‌م و پاشان گواستنه‌وه‌ی بۆ بینای ناسراوی دادگاكانی ( دوو نهۆمی ) كه ده‌كه‌وێته ناوجه‌رگه‌ی شاره‌وه هه‌تاكو ناوه‌ڕاستی هه‌شتاكان و پاشیان كه‌دیاره له‌گه‌ڵ زۆربوونی كاری دادگاكان به‌شێوه‌یه‌كی به‌رچاوو كه هاوكات بووه له‌گه‌ڵ گۆڕانكارییه هه‌مه‌جۆره‌كان، بینای ناوبراو نه‌گونجاوبووه بۆیه له‌نزیكیدا بینایه‌یه‌كی تر دروستكرا ( خانه‌ی داد )، كه‌پێكهاتووه له چه‌ندین نهۆم كه تاكو ئه‌م ساتانه له‌لایه‌ن فه‌رمانگه دادوه‌رییه هه‌مه‌جۆره‌كانه‌وه بكاردێت.\nوه‌كو له میدیاكانیش بڵاوكرایه‌وه، نیاز هه‌یه، بۆ گواستنه‌وه‌ی دادگاكان به هه‌موو به‌شه‌كانێ وه جارێكی تر هه‌روه‌كو چه‌ندین فه‌رمانگه‌و دامه‌زراوه‌ی تر, بۆ بینای تر له چوارچێوه‌ی كۆمه‌ڵگه‌ی فه‌رمانگه‌كان كه هێشتا كاره‌كان تێیاندا به‌رده‌وامه.\nبه‌هیوای پێشكه‌وتنی به‌رێوه‌چوونی كاره‌كانی دادگاكان بۆ خزمه‌تی دادپه‌روه‌ری و جێبه‌جێكردنی ده‌ستوور و قانون له وڵاتدا.\nورده‌كاری پێنج وێنه‌كه :\n« هاووڵاتیان چاوه‌ڕوانن پێش دادگاییكردن له دادگا، فۆتۆگرافه‌ر ماكس ئه‌هلێرت، كه‌ركوك 1935 وخاوه‌ندارێتی به‌رهه‌م ئۆلستین بیڵد « .\n« پیاوێك شایه‌تی ده‌دات له دادگا، فۆتۆگرافه‌ر ماكس ئه‌هلێرت، كه‌ركوك 1 ی یه‌نایر ، ( كانونی دووه‌م نووسه‌ر )، 1935 و خاوه‌ندارێتی به‌رهه‌م ئۆلستین بیڵد «.\nئه‌وه‌ی سه‌رنج راكێشه له ده‌قی نووسینی ئه‌سڵی سه‌ر وێنه‌كه، جگه له وێنه‌كه‌و ناوه‌ڕۆكه‌كه‌ی، مێژووی گرتنی وێنه‌كه‌یه، 1/ 1 / 1935 وه‌كو ئه‌وه‌ی نووسراوه له ده‌قی ئه‌سڵی، ئه‌مه‌ش ئاماژه‌یه بۆ دووحاڵه‌ت، یائه‌و كاته 1 / 1 ، پشووی فه‌رمی نه‌بووه وه‌كو ئێستا، یان 1 / 1 پشووی فه‌رمی بووه و دادگا دانیشتنی ئه‌نجام داوه به شێوه‌یه‌كی نائاسایی بۆ كارێكی به‌په‌له وحاڵه‌تێكی ناهه‌موار له كه‌ركوك هه‌روه‌ك دیاره له وێنه‌كان رووداوێك یان كێشه‌یه‌كی قووڵ هه‌یه له‌نێوان هاووڵاتیاندا وای له دادگاكردووه بۆ كۆبوونه‌وه و سه‌یركردنی دۆسێكه و چاره‌سه‌ركردنی به‌شێوه‌یه‌كی خێرا بۆ رێگری له ته‌شه‌نه‌كردنی و روبه‌ڕونه‌بوونه‌وه‌ی سكیورتی و سه‌قامگیری بۆ مه‌ترسی.\n« كه‌سێكی تومه‌تبار شایه‌تی ده‌دات له دادگا، فۆتۆگرافه‌ر ماكس ئه‌هلێرت، كه‌ركوك 1935 وخاوه‌ندارێتی به‌رهه‌م ئۆلستین بیڵد «.\n« پیاوێك نامه‌یه‌ك ده‌نووسی بۆ كه‌سێكی نه‌خوێنده‌وار به‌رانبه‌ر دادگا، فۆتۆگرافه‌ر ماكس ئه‌هلێرت كه‌ركوك 1935 و خاوه‌ندارێتی به‌رهه‌م ئۆلستین بیڵد « .\nئه‌وه‌ی واله مرۆڤ ده‌كات رامانێك له سه‌ر ئه‌م وێنه مێژوویه بكات كه ساده‌یی ژیان به هه‌موو ورده‌كارێكانێوه وه‌كو وێنه‌كانی تری ئه‌م كۆمه‌ڵه‌یه، تێیدا ده‌رده‌كه‌وێت، پیاوه عه‌ریزه‌نووسه كه‌ركوكیه‌كه‌یه كه جلوبه‌رگی خۆماڵی له به‌ره، دانیشتووه له‌سه‌ر زه‌وی له پێش دادگای كه‌ركوك. بۆ ئه‌وه‌ی عه‌ریزه‌یه‌ك بنووسی بۆ ژنێك كه دیاره كێشه‌یه‌كی هه‌یه و ده‌یه‌وێت پێشكه‌شی كات بۆ دادگا.\nوێنه‌كه‌ش ئاماژه‌یه بۆ بارودۆخی عه‌ریزه‌نووس له كۆندا كه ئه‌وكات شوێنێك نیه ته‌رخانكرابێت بۆیان وه‌كو ئه‌م رۆژگاره‌مان، دیاره كاری عه‌ریزه‌نووسیش له پیشه كۆنه‌كانه به تایبه‌ت له كۆمه‌ڵگه گه‌شه‌نه‌كردووه‌كان كه تێیدا رۆتینیاته ئیدارییه‌كان زۆره.\n« هاووڵاتیان له چاوه‌ڕوانی كێشه‌كانیانن له‌ده‌ره‌وه‌ی هۆڵی دادگا، فۆتۆگرافه‌ر ماكس ئه‌هلێرت كه‌ركوك 1935 و خاوه‌ندارێتی به‌رهه‌م ئۆلستین بیڵد «.


- 10/6/2019 11:02:00 AM 93067 جار خوێندراوەتەوە\nئەنجومەنی وەزیرانی عێراق کۆمەڵێک بڕیاری لەبارەی داوای خۆپیشاندەرانەوە دەرکرد و بڕیاریدا بەپەلە 17 هەزار زەوی نیشتەجێبون دابەشبکات و 100 هەزار یەکەی نیشتەجێبون دروستبکات و موچەی مانگانە بداتە بێکاران.\nئەنجومەنی وەزیرانی عێراق لە کۆبونەوەی ئێوارەی رۆژی شەممەیدا لە وەڵامی داوای خۆپیشاندەراندا 17 بڕیاری دەرکرد و تیایدا هاتوە، یەکەم، دەرگای پێشکەشکردنی داواکاری بۆ زەوی نیشتەجێبون لە هەمو پارێزگاکانی عێراق دەکرێتەوە، بڕیارەکەش ئەو کەسانە دەگرێتەوە کە داهاتیان سنوردارە.\n17 هەزار یەکەیەکی نیشتەجێبون دابەشدەکرێت بۆ ئەو کەسانە کە داهاتیان سنوردارە لە پارێزگای بەسرە\nئاماژە بەوەشکراوە، 17 هەزار یەکەیەکی نیشتەجێبون دابەشدەکرێت بۆ ئەو کەسانە کە داهاتیان سنوردارە لە پارێزگای بەسرە، پڕۆسەکەش لە ماوەی چوار هەفتەدا تەواو دەکرێت.\nلە بڕیاری سێیەمیشدا هاتوە، ئامادەکردن و جێبەجێکردنی بەرنامەی نیشتیمانی بۆ نیشتەجێبون کە دروستکردنی 100 هەزار یەکەی نیشتەجێبون لە هەمو پارێزگاکان دەگرێتەوە و پارێزگا هەژار نشینەکان پێشینەیان پێدەدەرێت.\nلە ماوەی دو هەفتەدا پارێزگاری پارێزگاکان ناوی ئەو کەسانەی هەژارن و چاودێری کۆمەڵایەتی دەیانگرێتەوە تۆماربکرێن\nئەوەش خراوەتەڕو، لە ماوەی دو هەفتەدا پارێزگاری پارێزگاکان ناوی ئەو کەسانەی هەژارن و چاودێری کۆمەڵایەتی دەیانگرێتەوە تۆماربکرێن بۆ ئەنجومەنی وەزیران بنێردرێن، بۆ ئەوەی زەویان پێدرێت.\nلە خاڵی پێنجەمی بڕیارەکانی ئەنجومەنی وەزیراندا هاتوە، وەزارەتی دارایی راسپێردراوە لە بودجەی ساڵی 2020 دا بەشی پێدانی قەزر بە هاوڵاتیان بۆ ئەوەی بتوانن یەکەی نیشتەجێبوون دروستبکەن زیاد بکات، ئەو قەرزە بەبێ سود و بەگوێرەی یاسا دەردرێت بە هاوڵاتیان.\nموچەیەک دەدرێت بە 150 هەزار هاوڵاتی بۆ ماوەی سێ مانگ، لە چوارچێوەی پشتیوانی حکومەت لە کەسانی پەکەوتە و ئەو کەسانەی ناتوانن کار بکەن\nلە خاڵی شەشەمدا دەڵێت، موچەیەک دەدرێت بە 150 هەزار هاوڵاتی بۆ ماوەی سێ مانگ، لە چوارچێوەی پشتیوانی حکومەت لە کەسانی پەکەوتە و ئەو کەسانەی ناتوانن کار بکەن مانگانە 175 هەزار دیناریان پێدەدرێت، بۆ ئەو مەبەستەش 785 ملیار دیناری بۆ تەرخانکراوە.\nبازاڕی هاوچەرخ لە بەغدا و شارەکانی دیکەی عێراق دروستدەکرێت، حکومەت 60 ملیار دیناری بۆ تەرخان دەکات\nلە خاڵی حەوتەمیشدا هاتوە، بازاڕی هاوچەرخ لە بەغدا و شارەکانی دیکەی عێراق دروستدەکرێت، حکومەت 60 ملیار دیناری بۆ تەرخان دەکات، پێویستە ئەو کەسانەی دەبنە خاوەنی دوکانەکان لانی کەم دوو هاوڵاتی بێ کار بخەنەسەر کار، بەوەش 45 هەزار هەلی کار دەرەخسێنن.\n150 هەزار گەنج و دەرچوانی زانکۆ بۆ ماوەی سێ مانگ بەشداری راهێنانەکان دەکەن و بە بڕی 175 هەزار دینار هاوکاری دەکرێن\nخاڵی هەشتەمی بڕیارەکەی ئەنجومەنی وەزیراندا ئاماژە بەوەکراوە، ئامادەکاری بۆ جێبەجێکردنی بەرنامەی راهێنان بۆ گەنجان و ئەو کەسانە بکرێت کە دەتوانن کار بکەن، 150 هەزار گەنج و دەرچوانی زانکۆ بۆ ماوەی سێ مانگ بەشداری راهێنانەکان دەکەن و بە بڕی 175 هەزار دینار هاوکاری دەکرێن، حکومەت بۆ ئەو کەرتە (785) ملیار دیناری تەرخانکردوە.\nئەو کەسانەی لە راهێنانەکانی خاڵی هەشتەم سەرکەوتوو دەبن، هاوکاری دەکرێن بۆ ئەوەی پڕۆژەی بازرگانی بچوک و مام ناوەند دابمەزرێنن\nلە بڕیاری نۆیەمشدا دەڵێت، ئەو کەسانەی لە راهێنانەکانی خاڵی هەشتەم سەرکەوتوو دەبن، هاوکاری دەکرێن بۆ ئەوەی پڕۆژەی بازرگانی بچوک و مام ناوەند دابمەزرێنن، ئەویش بەپێدانی قەرز لە سندوقی قەرز و بانکی ناوەندی عێراق، حکومەت تریلیۆنێک دیناری بۆ تەرخانکردوە.\nئەنجومەنی وەزیران لە بڕیاری دەیەمدا باسی لەوەکردوە، ئەو کەسانەی بەشداری لە ر‌اهێنانی پیشەسازی دەکەن، حکومەت پارچە زەوییەکیان بە گوێرەی یاسای پیشەسازی پێدەدات و هەموو ئیمتیازاتەکانی یاسای خزمەتی پێشەسازی دەیانگرێتەوە.\nوەزارەتی بەرگری دەرگای خۆتۆمارکردنی بۆ گەنجانی تەمەن 18-28 ساڵ دەکاتەوە بۆ ئەوەی وەکو خۆبەخش لە ریزەکانی سوپادا راهێنان بکەن\nئەوەش خراوەتەڕو، لە رۆژی 15/10/2019 ەوە وەزارەتی بەرگری دەرگای خۆتۆمارکردنی بۆ گەنجانی تەمەن 18-28 ساڵ دەکاتەوە بۆ ئەوەی وەکو خۆبەخش لە ریزەکانی سوپادا راهێنان بکەن.\nئەنجومەنی وەزیرانی وەزیران لە خاڵی دوازدهەمدا رایگەیاندوە، وەزارەتی بەرگری و ناوخۆ پێداچونەوە و چاکسازی لە گرێبەستەکانیاندا بکەن.\nوەزارەتی پەروەردە رێوشوێنی پێویست بۆ ئەنجامدانی گرێبەست لەگەڵ وانەبێژان و خۆبەخشەکاندا بگرێتەبەر\nلە بڕیاری سیانزەهەمیدا هاتوە، وەزارەتی پەروەردە رێوشوێنی پێویست بۆ ئەنجامدانی گرێبەست لەگەڵ وانەبێژان و خۆبەخشەکاندا بگرێتەبەر بە گوێرەی یسای بودجەی ساڵی داهاتو و بە گوێرەی پێویستی.\nبڕیاری چواردەهەمیش دەڵێت، وەزارەتی کشتوکاڵ رێنمایی تایبەت بە بەخشینی قەرزی زەوییە کشتوکاڵییەکان دەربکات، کە لە رابردوو لای جوتیاران بووە تاوەکو بەرواری 31/12/2019.\nپارێزگارەکان و چاودێری کۆمەڵایەتی لیستێک دروستبکەن لەو کەسانەی کە لە ژێر هێڵی هەژاری دان و بۆ ئەوەی موچەی چاودێری کۆمەڵایەتییان پێبدرێت\nرونیشیکراوەتەوە، پارێزگارەکان و چاودێری کۆمەڵایەتی لیستێک دروستبکەن لەو کەسانەی کە لە ژێر هێڵی هەژاری دان و بۆ ئەوەی موچەی چاودێری کۆمەڵایەتییان پێبدرێت، حکومەت توانای پێدانی ئەو موچەیەی بە 60 هەزار خێزان هەیە.\nلە بڕیاری ژمارە شانزەهەمیشدا جەختکراوەتەوە، کوژراوانی خۆپیشاندانەکانی چەند رۆژی رابردوو وەکو شەهید تۆماردەکرێن و خێزانەکانیان هەموو ئیمتیازاتێکی تایبەت بە کەسوکاری شەهیدان دەیانگرێتەوە.\nلە کۆتا بڕیاریشدا وەزارەتی تەندروستی راسپێردراوە هەمو ئاسانکارییەک بۆ بریندارانی خۆپیشاندانەکان وهێزە ئەمنییەکان بکات، ئەو کەسانە تەواوی تێچوی چارەسەرکردن و ناردنە دەرەوەیان ئەگەر پێویستی کرد حکومەت لە ئەستۆی دەگرێت.